Irekia Eusko Jaurlaritza - Gobierno Vasco :: Euskal parte-hartze proaktiboa Europako Eskualde eta Hirien 19. Astean\nEuskal parte-hartze proaktiboa Europako…\nAurten ere, Euskadik modu proaktiboan parte hartu du europar instituzioek EWRC2021/Europako Eskualde eta Hirien Astearen baitan antolatu dituzten jarduera eta foroetan. Euskadiren EBko Ordezkaritzak koordinatuta, eta Euskadiko hainbat eragile eta instituzioren parte-hartze jarraitua izan duen 18. urtea izanik, EWRC2021 EBko foro garrantzitsu gisa finkatu da Europako agendan, bertan eragina izateko eta tokiko zein eskualdeetako agintaritzen ahotsa kokatzeko europar desafioen eta erronka globalen aurrean.\nEusko Jaurlaritzako, agentzia publiko espezializatuetako, euskal udalerrietako, hezkuntza sektoreko eta sektore soziekonomikoko ordezkariek 8 foro eta mintegitan baino gehiagotan parte hartu dute, euren europar homologo eta bazkideekin hedadura zabaleko gaiak eztabaidatzeko, hala nola energia berriztagarria, New European Bauhaus deritzana, Garapen Jasangarriaren Helburuak (GJH), etorkizuneko enpleguen espezializazioa eta konpetentziak, hiri adimendunak, elikaduraren ekosistema jasangarria, eta legedia eta beraren lurralde-inpaktua.\nEuskadik 18. aldiz parte hartu du EWRC2021:\nEuskadiren Europar Batasuneko Ordezkari Marta Marínek Eskualdeetako Lantaldeak eta Europako Batzordeak elkarrekin antolatutako saioan esku hartu zuen, EBko legegintza-prozeduren lurralde-inpaktuaz eta horrek lurralde-kohesioarekin duen loturaz eztabaidatzeko. Eusko Jaurlaritzaren Bruselako ordezkariak simulazio batean parte hartu zuen, euskal dimentsioa ekarriz; beraren bidez, parte-hartzaileek proposamen bat itxuratu zuten eta legegintza-proposamenaren inpaktua ebaluatu zuten.\nEusko Jaurlaritzako Gizarte-trantsizio eta 2030 Agendarako Idazkari Nagusi Jonan Fernándezek, berriz, Garapen Jasangarriaren Helburuak (GJH) eta hauek COVIDaren osteko susperraldirako politikekin duten lotura jorratu zituen mintegi batean parte hartu zuen. ELGAk eta Eskualdeetako Lantaldeak lankidetzaren alorreko beste erakunde batzuekin batera –Europakoak eta nazioartekoak- antolatutako mintegian, Idazkari Nagusiak Euskadi 2030 Estrategia eta honek Euskadi NEXT (susperraldi eta Erresilientziaren aldeko neurriak biltzen dituen euskal programa) ekimen estrategikoarekin duen lotura aurkeztu zituen, eta, horiei lotuta, Euskadiko 2030 Agendaren bilakaerari buruzko jarraipena jasotzen duen IV. Borondatezko Txostena –VLR- ere bai.\nJasangarritasunaren alorreko etorkizuneko konpetentziei eta ikaskuntzaren lantegietan LHko ikasleen zuzeneko parte-hartzearekin garatuko den lankidetzari dagokienez, EARLLL europar sareak koordinatuta eta Europako beste bazkide eta instituzio batzuekin batera, bai Rikardo Lamadridek -Eusko Jaurlaritzako LHko Sailburuordetzako Teknologia eta Ikaskuntza Aurreratuen Zuzendaria- eta bai Iñigo Araiztegik -TKNIKAko Nazioartekotze Zuzendaria- zenbait mintegitan esku hartu zuten, Miguel Altuna Zentroko ordezkari batekin batera. Bi gaien inguruan Euskadin beste bazkide batzuekin batera bultzatutako esperientzia eta ekimenak aurkeztu ziren, Europako Batzordeak eta beste europar erakunde batzuek hezkuntza-bikaintasunaren alorrean bultatzen dituzten ekimenetan egindako bidea bereziki azpimarratuz, zeren Euskadi prozesua gidatzen ari baita eremu horretan.\nItsas energia eolikoari eta olatu- eta marea-energiari dagokienez, Cristina Oyón –SPRIko berrikuntza eta jasangarritasun zuzendaria- gonbidatuta egon zen Europako Batzordeak beste europar batzuekin batera antolatu zuen hitzaldira. SPRIko zuzendariak aurkeztu zituen itsas energiaren bitartez deskarbonizazioaren helburuei erantzun konkretua emateko xedez Euskadin bultzatu diren ekimenak.\nEkonomia urdinarekin eta berrikuntzaren europar estrategiarekin estu lotuta, eta alor atlantikoan aplikazioa izanik, EEEko ordezkariak –Olatz Ajuria- Europako zenbait sare eta erakundek horren inguruan koordinatu zuten foro batean parte hartu zuen.\nHalaber, bai Gasteizek eta bai Bilbok ahotsa izan zuten Europako Eskualde eta Hirien 2021eko Astean, Ana Oregi –euskal hiriburuko Lurralde eta Klimarako Ekintzaren zinegotzia- eta Ohiane Aguirregoitia –Bilboko Herritarren Arreta eta Partaidetza zinegotzia- bertan aritu baitziren. Bi euskal hiriburuetako ordezkariek New European Bauhausari buruzko mintegi banatan esku hartu zuten, Gasteizko hiriaren erantzuna, hiri adimendunak eta Bilboren adibidea jorratuz.\nAzkenik, eta euskal parte-hartzearekin ere, Regiostars 2021 - Urban Europe Sarietako 4. Kategoriako bost finalistek elkarrizketa batean parte hartu zuten, euren proiektuen ezaugarri berritzaileenak eta inpaktu handienekoak aurkeztuz. Azaldu zuten, halaber, zer-nolako ekarpena egiten zuten proiektuek elikadura-sistema osasungarriak, bidezkoak, ekologikoak, jasangarriak eta erresilienteak ezartzeko.


Hirian euskararen erabilera sustatzeko 63.000 euroko ekarpena egingo dio Euskaltzaindiari Gasteizko Udalak | El Diario Vasco\nSociedadHirian euskararen erabilera sustatzeko 63.000 euroko ekarpena egingo dio Euskaltzaindiari Gasteizko Udalak\nGorka Urtaran alkateak eta Andres Urrutia euskaltzainburuak sinatu dute akordioa / Euskaltzaindia\nAkademiak aholkularitza linguistikoa eskainiko dio udalari, batetik, eta bestetik, udalerriko toponimia proiektuan lanean jarraituko dute\nDVDonostia Lunes, 15 julio 2019, 14:02\nGasteizko Udalak eta Euskaltzaindiak hitzarmena sinatu dute astelehen honetan bi erakundeen arteko elkarlana sendotu eta hirian euskararen erabilera bultzatzeko. Gorka Urtaran alkateak eta Andres Urrutia euskaltzainburuak sinatu dute akordioa udaletxean egin den ekitaldi publikoan. Horrenbestez, 63.000 euroko ekarpena egingo dio udalak Euskal Akademiari.\nGasteizko Udalbatzak eta Euskaltzaindiak 1996ko irailean sinatu zuten horrelako lehenengo lankidetza hitzarmena, eta geroztik urtero berritzen dute konpromisoa. Alde batetik, akademiak aholkularitza linguistikoa eskaintzen dio udalari, eta bestetik, udalerriko toponimia proiektuan lanean jarraitzen dute.\nUrte horietan Euskaltzaindiarekin izandako lankidetza azpimarratu du Gorka Urtaranek, «hirian euskararen ezagutza eta erabilera areagotzen lagundu baitiguzue». Bere hitzetan, «Gasteizek, Euskadiko hiriburua den aldetik, euskararen hiriburua izan behar du. Gure hizkuntzarekin konprometituta gaude; lehentasun bat da guretzat. Herritarren hizkuntza eskubideak betetzen direla bermatzeko lan egin behar dugu, eta euskara, gure harribitxi nagusietako bat, gero eta gehiago entzun dadin kaleetan«. Gainera, zorionak eman dizkio alkateak Euskaltzaindiari, mendeurrena ospatzen baitu aurten.\nBestalde, Urrutiak nabarmendu du beste behin berresten dela «Gasteizko Udalaren eta Euskaltzaindiaren arteko aspaldiko elkarlana, hirian eta Araba osoan euskara eta euskal kultura sustatzeko baliagarria izango dena». «Gai zehatzetan eginen dugu lan, toponimian eta euskalgintzan batez ere«, gaineratu du.\nAkordioari esker, Elena Martinez de Madinak koordinatzen dituen Gasteizko toponimiaren inguruko lanekin jarraituko da, eta aurten, Jungitu, Zerio, Estibaliz, Lubinau eta Uribarri Arratzua toponimoen deskribapenak sakonduko dira. Era berean, Arratzua III (Jungitu, Zerio, Estibaliz, Uribarri, Arratzua, Matauku, Oritia, Ilarratza eta Lubinau) argitalpenean agertuko diren toponimoei dagozkien testuen behin behineko idazkuntza egingo da, eta mapak prestatuko dira. Gainera, Dibiña I datu basea prestatzen hasiko dira.\nHallado muerto un excursionista británico en Mallorca La Paz trata el cáncer de mama con crioablación por primera vez en España


Urkuluko dorrea | Kirola | Berria\nErromatarren garaiko dorre hau Akitania konkistatzeagatik eraikitako trofeo-dorre bat da.\nUrkulu mendia Euskal Herrian dugun mendi berezienetako bat da. Ez da oso altua, eta ez dauka silueta ederrik ere, baina haren tontorrean erromatarrek eraikitako dorre bat dago, eta horrek egiten du mendizaleentzat erakargarri. Hara igotzeko, hainbat abiapuntu daude. Errazena Arnoztegiko lepotik (Nafarroa) abiatzea da. Guk, ordea, Aezkoa aldetik igoko dugu, Azpegiko aterperaino igota. Mendizale asko, normalean, Orbaizetako Olatik abiatzen dira, baina lehen zatia asfaltaturik dagoenez, egokiagoa da Espainiako Koroaren arma fabrika atzean utzi, eta ibilgailuz igotzea Azpegiko aterperaino dagoen errepide tartea.\nAterpearen aurrean dagoen iturri ederrean kantinplorak beteko ditugu, eta martxan jarriko gara. Lehen metro gutxi batzuk errepidean egin eta berehala, ezkerraldera joko dugu mendian sartzen den bidetik. Denbora gutxi beharko dugu Azpegiko bi trikuharrien ondora heltzeko. Belarretan bide nagusia bilatu, eta ezkerraldean dagoen muino batean, Aramuñoko Ama Birjinaren irudi zuria ikusiko dugu haitz baten gainean. GR-12 ibilbidearen (Euskal Herriko ur mugaren ibilbidea) seinale zuri-gorriekin bat egingo dugu, eta ez ditugu utziko Arnoztegiko lepora heldu arte. Aurrez, Sorozabalgo lepora igoko gara, eta gertu dauden megalitoak bisitatuko ditugu. Bidera itzuli, eta bide zabaletik Arnoztegiko leporaino joango gara. Aurrez aurre, Urkuluko dorre berezia ikusiko dugu, eta GR-12a gure ezkerrera utziz, aldapa pikoari ekingo diogu. Belarretan marrazten den xendatik erraz igoko gara gainaldera, eta gertu izango dugu erromatarrek eraikitako dorre ezaguna. Azken aldapatxoa igo, eta kito.\nLepora heldu orduko, igotzeko hartu dugun bidea gure eskuinera utzi, eta ezkerretik ateratzen den xenda hartuko dugu. Zaldiek, behiek eta artaldeek egindako bideak ikusiko ditugu, eta edozein aukeratuta ere, erraz iritsiko gara errepidearen ondora, Azpegiko nekropoli megalitikora, hain zuzen ere. Harrespil batzuk eta zutarri bat ikusteko aukera izango dugu. Abiapuntua gertu izango dugu. Horretarako, errepidea gure eskuinean utzi, eta paraleloan belarditik jaitsiko gara, aterperaino.


Line Targe: «Oztopoek arriskua errentagarri bilakatzen dute» | Gizartea | Berria\n→ Aljeriako hiru gizonezko hil dira Ziburun, tren batek harrapatuta\nIparraldera iristen diren migratzaileen eskubideen defentsan lan egiten duen Etorkinekin elkarteko hamabi taldeetako batean jarduten du Line Targek. Zehazki, Hendaia eta Baiona arteko eremuan lan egiten duen Elkartasuna Larrun taldeko kidea da, eta ederki ezagutzen du Frantziarako bidean hortik egunero igarotzen direnek jasan behar izaten dutena. Ziburun gertatutakoa ongi kokatzeko, testuinguruari erreparatzea ezinbestekoa dela dio.\nOhikoa da migratzaileak trenbidearen inguruan ikustea?\nEz da ohikoa trenbideetan ibiltzea, baina kontua da etengabe bide berriak topatu behar dituztela. Eta batzuk mendian zehar doaz, beste batzuk kamioietan ezkutatzen dira… Horrela ibili behar izaten dira. Eta bai, badira trenbideari jarraitzen diotenak ere. Gainera, munduan mugimenduan dagoen jendeak trenbideari jarraitzeko joera izaten du.\nBistakoa dirudi hor zeudela ez zutelako lo egiteko beste lekurik, eta ezkutuan zebiltzalako.\nEz dago zalantzarik. Arriskuan jartzen dira ezkutatu egin behar direlako, harrapatzen dituzten bakoitzean mugaren beste aldera itzultzen baitituzte. Astakeria bat da, eta etengabe egiten dute. Gogoratzen dut Bidasoan bere buruaz beste egin zuen gaztearen kasua. Hainbeste aldiz itzularazi zuten, azkenean ezin izan ziola gehiago eutsi. Eta beste guztiek ere izugarrizko arriskuak hartzen dituzte muga gurutzatzeko.\nTestuinguru horretan kokatu behar da, beraz, atzoko istripua?\nBai, jartzen dizkieten oztopo guztiek arriskua errentagarri bilakatzen dutelako. Higuingarria da. Zertarako balio du jazarpen honek? Hemen dira, eta etortzen jarraituko dute. Zergatik jazarriko diezu, orduan? Gertatu dena horren ondorio izan da.\nEzbehar honen atzean erantzule politiko zuzenak daude?\nHemendik igarotzen uzten ez dietenak dira pertsona migratzaileek hartzen dituzten arriskuen erantzuleak. Eta baita ezbehar honenak ere, bai. CIMADEk dioen modura, inor ez da atzerritarra lur honetan; beraz, nahikoa da.\nPertsona hauek hemen daude, eta ez dira etorri inori kalte egitera. Bizitza beren etxeetan zailegia bilakatu delako etorri dira, eta lana egitea eta gizarteratzea besterik ez dute nahi. Gauza positiboak, azken finean. Baina gu harresiak eraikitzen ari gara Europaren inguruan. Zertan ari gara? Non daude Berlingo Harresia bota zutenean poztu ziren horiek guztiak orain?\nKasu honetan, Schengen eremu barruko eta, ustez, zirkulazio librekoa den muga batez ari gara, ordea.\nBai, baina mugan ez da ezer errespetatzen. Arau hausteak frogatzen dituzten lekukotza pila bat ditugu; jendea hartu eta beste aldera bueltatzen dute, bi aldiz pentsatu gabe eta inolako lege tramitaziorik egin gabe. Eta hori poliziek egiten dute, baina badakigu haiek beste batzuen aginduak betetzen ari direla. Eta hauteskundeak datozen honetan entzuten ari garen gauzekin, hori gertatzeak ez nau batere harritzen.\nEta, mugari dagozkion akordioak beteko balira ere, zer? Nire ustez, bidegabeak diren arauak errespetatzeak ere ez du zentzurik. Izan ere, izatez legezkoak diren eskubideen urraketa ugari ikusten ditugu egunero hemen. Beharrezkoa da jendeak ulertzea bide honetatik ez dugula konponbiderik topatuko.\nZentzugabekeria bat da: Baionan harrera zentro bat dago, baina ez diete iristen uzten. Beraz, zer pentsatu behar da, telegarraiatu egin behar direla hara iristeko?\nDagoeneko sei dira azken hilabeteotan mugaren inguruan bizia galdu duten migratzaileak. Egoera gordintzen ari da?\nBai, eta nork daki zer gerta daitekeen hemendik aurrera ere. Pertsona asko mendian eta ibaian barrena doaz, baita gauez ere, eta ez litzateke arraroa izango udazkenean eta neguan ezbehar gehiago izatea. Panorama beldurgarria da.


Fagor Arrasatek eta Onapresek antolatutako ate irekien jardunaldietara automozio arloko ordezkaritza zabala etorriko da — TUlankide MONDRAGON\nMakina erremintaren arloan izandako berrikuntzak aurkezteko balioko du datorren astean Fagor Arrasaten eta Onapresen egingo diren ate irekien jardunaldiak. Izan ere, azken boladan, Mondragoeko kooperatibak instalazio konplexuak egin ditu arlo honetan, batez ere Alemanian. Besteak beste, estanpazioko FlexCell sistema berria aurkeztuko du Fagor Arrasatek, alegia, produktibitatea areagotu eta kostuak murrizten dituen sistema berria.\nFlexCell sistemak instalazio bakarrean bi lan egiteko aukera eskaintzen du. Transfer erako prentsak, bata bestearen alboan jarrita, osatzen dute instalazio iraultzailea.\nBisitaldian, gonbidatuek ikusi ahal izango dute nola funtzionatzen duen sistema berriak, Fagor Arrasatek Volkswagen etxearentzat eginiko proiektu baten bitartez.\nEra berean, ate irekien jardunaldiak aprobetxatuz, gonbidatuek Onapres kooperatibak Zamudion duen lantokia bisitatzeko aukera izango dute.


Ukraina: Errusiaren eta AEBen joko-zelai | Faktoria | EiTB\nUkrainako mugatik kilometro gutxira, 120.000 soldadu pilatu ditu Errusiak, misil jaurtigailuak eta konbaterako ibilgailuak; eta, bestaldean, batalloi, gerraontzi eta ehiza-hegazkinak ugaritu ditu NATOk. Ukraina ekialdea gerran da 2014az geroztik, baina presio militarra handitzeak inbasio errusiarraren beldurra piztu du. Txernobilgo Umeen Elkartearen eskutik euskaldundutako urkrainarra da Anastasiya Tarashenko: "Senarra frontean egon da, jendea hil egiten dute bertan, eta berriz ez joatea eskatu diot". Euskadi Irratiko "Faktoria"n elkarrizketatu dute eta, harekin batera, Anghelina Drozd: "Nik osaba izan dut Donbaseko frontean, eta tiro artean ikusi ditu hildakoak". Biek ala biek egin dute Valdimir Putin krisiaren erantzule.\nUkraina hobeto ulertzen lagundu digu, segidan, Ane Irazabal EITBren Kieveko bidali bereziak: "Independentiza lortu zuenetik batasun-irudia munduratu nahi izan du Ukrainak, baina errealitatea konplexua da, Errusiarekiko harreman estuak dituztelako eta desagertuko ez den gutxiengo errusiar bat". Estrategikoki inguratuta dagoela azaldu digu, eta ekialdetik, hegoaldetik eta iparraldetik egin dezaketela eraso Errusiako soldaduek.\nIparraldeko sarbide nagusia Bielorrusia da eta bertan bizi den Irina Palubokek azaldu digu, "Ukrainako gatazkaren aitzakian", Moskuk Bielorrusia okupatu duela: "Tiro bakar bat bera egin gabe, Bielorrusia soldaduz bete du Kremlinak". "Vladimir Putin ez da presidente errusiarra, sobietarra baizik", erantsi du Karina Scheifer kazetari errusiarrak: "1991an gaudela uste du oraindik, eta garaiko erretorika baliatzen du Errusian dugun pobrezia estaltzeko".\n"AEBk erasora joko lukete Errusia Kubara helduz gero"\nGatazkaren analisi geopolitikoa egin digute, azkenik, Mikel Reparaz EITBren nazioarteko arloburuak eta Asier Blas EHUko Politika Zientzia saileko buruak. Biek ala biek jo dute "ulergarritzat" Moskuren jarrera eta Blasen nabarmendu du Estatu Batuek "gerrara joko luketeela" Errusiak soldaduak Kubara edo Mexikora bidaliko balitu. Ukrainaen posizio estretagikoaz aritu dira bi adituak, Errusiarekiko harremanez eta etorkizunerako elkarbizitza-aukerez.


Gakoak - hamaika telebista - Results from #77\nZiberindarkeria matxistaren prebentzioaren arloan lan egiten du Estibalitz Linares Gizarte Laneko graduko irakasle eta ikertzaileak. Pandemia garaian gora egiten ari dira bere burua zauritzen duten haur eta nerabeen kopuruak. Adituen arabera, pandemiak egoera larriagotu du. “Lehen gela batean gertatzen zena, orain kanal desberdinetan ematen da. Honek min handiagoa sortzen du pertsonengan” azaldu du Estibalizek. Prebentzio neurriak ezarri behar dira, "atzean nor dagoen ez dakiten espazio handi batean sartzen ari direla azaltzen saiatzen naiz umeei".\nUrriaren 12an, milaka gazte kalera atera dira euskaldunok ospatzeko ezer ez dugula eta bestelako Euskal Herri bat posible dela aldarrikatuz, “Gazteok independentzia” lelopean. Frankismo garaiko oligarkia bera dela salatu dute: "Gaurko harrotasunaren atzean, lurraldetasun krisi bat erakusten duen estatu bat dago"; “78ko erregimena franskismoaren oianordekoa politikoa da; eta ordutik ez da aldaketarik egon” azaldu du Ernaiko bozeramailea den Ane Alavak.


Argaltzeko dieta - Black Latte\nEtxean argaltzeko dietak: menu eraginkorra\nZure figura arintzeko modu asko daude, baina ezagunenetako bat janaria murriztea da. Kilo gehigarriak kentzen, silueta egokitzen eta, aldi berean, ohiko bizimodua izaten jarraitzen duten dieta erregimen ugari daude. Etxean pisua galtzeko zer dieta errazek lagunduko dizute pisua zuzen galtzen eta denbora gutxian nahi dituzun emaitzak lortzen, irakurri.\nEtxean pisua galtzeko arauak\nZuretzako dieta bat edo beste aukeratu aurretik, janariarekin mugatu beharko duzula pentsatu behar duzu. Batzuentzat, hori erraza da, baina, egia esan, kaloriak murrizteak edo zure janari gogokoenak uzteak estresa eragiten du. Beraz, garrantzitsua da elikagaien murrizketa larria prestatzea, janariaren kontsumoa pixkanaka murriztuz, gorputza dieta berrira ohitzen has dadin.\nEtxean pisua galtzeko oinarrizko arauak hauek dira:\nkaloriak murrizteko nahia;\nondo osatutako zatiki nutrizioa;\nEguneko ur kantitate egokia kontsumitzea.\nGizonari pisua galtzea kilo gehigarriak kentzeko modua izateaz gain, bere figura erakargarriagoa bihurtzea da, erliebea eta giharrak gehituz. Horretarako, dieta egokia egin behar duzu, pisua galtzea sustatzeaz gain, behar den energia kopurua ere emango baitu. Aurrebaldintza gimnasiora bisitatzea izango da eta bertan zure gorputzaren erliebea izendatu ahal izango da.\nEgunean 5-6 aldiz jan beharko duzu, baina zati txikitan. Plater frijituak, ketuak, gaziak, trans koipeak, patatak edo patata frijituak, pasta, janari azkarra, garagardoa ezabatzen dira menutik. Baina zerealak, babarrunak, zainzuriak, haragi magra, lurrunetan edo egosita, barazkiak eta ur asko ongi etorria dira uraren oreka mantentzeko. Gorputzeko proteina edukia ez da egunero 200 g baino txikiagoa izan behar, beraz, garrantzitsua da lekaleak eta soja produktuak kontsumitzea.\nEmakumeentzako dieta eraginkorra\nEmakumeei dagokienez, dieta jakin bat aukeratzerakoan emozioak jarraitzen dituzte. Ezin zara zure burua esparru zorrotz batean jarri, bestela zure gorputza kaltetu dezakezu, hormonen aldaketen ondorioz estresa etengabe jasaten ari baita. Pisua galtzearen oinarria ez da janariari uko egitea izan behar, baizik eta dieta egokitzea, horrek gorputzeko prozesuak aldatu eta gorputzeko gantzak xehatzera bideratuko ditu.\nEmakumeak dieta eraginkorra izan beharko lukeena:\nDietako karbohidrato azkarrak ezabatzea: magdalenak, gozokiak, azukrea.\nOtorduak egunean 4-5 otordutan banatzen dira.\nGauez jatea debekatuta dago.\nHalaber, ez da gomendatzen pisua galtzen den bitartean jarduera fisikoa baztertzea.\nEdan edalontzi bat 2 orduro.\nEtxean pisua galtzeko dietarako produktuak\nDieta jakin bat aukeratu eta dieta planean mugatu nahi ez baduzu, orduan zure gorputzarentzat kaltegarrienak diren elikagaiak dietatik baztertu ditzakezu, gantz eta prozesatu gabeko substantzia kopurua handituz. Hauek dira:\nmaionesa edo ketchupa;\nogia, zekalea ere;\nElikagai hauek karbohidratoak, landare-koipeak, zuntza eta proteinak dituzten elikagai ez hain astunekin ordeztu beharko lirateke:\nazenarioak, erremolatxa, aza, pepinoak, tomateak;\naneta, perrexila, apioa;\nlimoia, laranja, pomeloa, anana, sagarra;\nkefir% 1 arte koipea;\nEtxeko pisua galtzeko dieta eraginkorra\nBadira dieta asko pisua galtzen eta zure figura nahi duzun moduan egokitzen lagunduko dizutenak, baina guztiak ez dira pertsona guztientzako egokiak. Dieta aukeratzeak kontu handiz jokatu behar du, norberaren beharrak kontuan hartuta. Hobe da nutrizio sistema jakin bat gomendatuko duen edo zure dieta pertsonala osatuko duen espezialista batekin harremanetan jartzea. Hemen dituzue etxean pisua galtzeko modu erraz batzuk.\nAsteko Etxeko Pisua Galtzeko Dieta\nAstean 6-8 kg inguru galtzea oso posible da. Aukera hau bereziki egokia da oporretara joan eta hondartzan luxuzko formak erakutsi nahi dituztenentzat.\nAsteko dietak bere kontraindikazioak ditu:\nKontraindikazio hauek aplikatzen ez bazaizkizu, presta zaitez dieta mugatu baterako eta egun batzuetan, baita janariari erabateko uko egiteko ere. Nola doa asteko dieta egunez egun:\n1 - edan ur minerala soilik, janaria debekatuta dago.\n2 - litro bat esne edan dezakezu egun osoan, sagar bat onartzen da arratsaldean.\n3 - berriro ura bakarrik.\n4 - barazki freskoen entsalada ekilore edo oliba olioarekin, tea azukrerik edo urik gabe.\n5 - berriro ere litro bat esne eta sagar bat.\n6 - irteera hasten da: arrautza bat gosaltzeko, 100 g haragi egosia bazkaltzeko, fruta afaltzeko.\n7 - gazta gaziarekin gosaltzeko, barazki zopa eta haragi egosia bazkaltzeko, patata labean eta 100 g arrain arratsaldean.\nEtxean pisua azkar galtzeko dieta\nPisua galtzeko beste modu bat etxean pisua galtzeko dietak dira - mono-dietak, hau da, denbora batez jaki bakarra edo bi bakarrik kontsumitzea. Platanoa, sagarra, txokolatea, arroza, aza daude, baina ezagunenak kefirra eta alforxaren dietak dira.\nMonodieten arau nagusiak hauek dira:\nJanari nagusia ez den beste ezer jateari eutsita.\nKomenigarria da gimnasioan entrenamendu intentsiboak etetea, gorputzak ez baitu denbora errekuperatzeko eta ahuldu egin daitekeelako.\nHaurdun dauden emakumeetan eta edoskitze-garaian, traktu gastrointestinala duten arazoak dituzten pertsonen kontrako adierazpena.\nEguneko menuan adierazitako produktua 5 otordutan banatu behar da.\nBuckwheat Mono Dietak aste batean 7 kg galtzen lagunduko dizu. Dietak zereal bakarra edukiko du, gauean ur irakinarekin prestatzen dena: 400 g albahaka egosi gauean eta jan egunean zehar. Ura bakarrik edan dezakezu.\nHalako erregimen zorrotza 2-3 egunetan onartzen zaila izaten hasten da, beraz emaitzak lortzeko serio sintonizatu behar duzu.\nKefir dietak 3 egun irauten du eta egunean 2 litro koipe gutxiko kefir kontsumitzeko aukera ematen du.\nPisua galtzeko modu honek bereziki haragirik gabe egun bat bizi ezin dutenentzat erakargarria izango da. Proteina dieta egokia da gihar masa irabazi nahi duten gizonezkoentzat, baina garrantzitsua da gimnasioan entrenamendu biziei denbora eskaintzea. Garrantzitsua da gantz frijitutako haragia ez jatea, produktu dietetikoak soilik nahiago izanez gero: indioilarra, oilasko xerrak, txekorra, arraina, untxia.\nDieta honek hainbat kontraindikazio ditu:\nez da adinekoentzako gomendatzen.\nEz dago modu zorrotzik, baina emaitza lortzeko, arauak bete beharko zenituzke:\nez jan lo egin baino 2 ordu lehenago;\nez alkoholik edan;\nkarbonatu gabeko ura soilik edan;\ngantzezkoak, gozoak eta gaziak baztertzen dituzte;\nbarazki berdeen kontsumoa areagotu;\negunean 5-6 aldiz jan behar duzu zati txikitan.\nPisua galtzeko elikadura\nMediku ospetsu baten dietak iritzi positiboak jaso zituen, eta horri esker emakumeek kilo gehiago kentzen dituzte gerrian, gerria aspen bihurtuz. 3 hilabetetarako diseinatuta dago. Denbora horretan zehar, gorputza dieta berrira erabat berreraikitzen da eta minik gabe pisua galtzen hasten da. Dieta printzipioetan oinarritzen da:\nikasi kaloriak behar bezala zenbatzen eta haien araua ez gainditzen;\negunean 5 aldiz jan ez 200 g baino gehiagoko zatietan.\nNolakoa izan beharko luke dieta hau aukeratzen duen pertsonaren dieta adibide batek:\nGosaria- porridge, arrautza egosia, sagarra.\nBigarren gosaria- koipe gutxiko gaztanbera kazola.\nBazkaria- 130 g haragi eta barazki entsalada.\nMerienda- laranja / pomeloa.\nAfaria- kalabazin labean, aza entsalada, sagarra.\n3-5 kg estra galtzea premiazkoa bada, etxean dieta merkeak egokiak dira. Haurdunaldian, ebakuntza egin ondoren, sistema kardiobaskularrean eta heste-hesteetako traktuetan arazoak izaten direnean kontraindikatuta dago shock-dieta. Hiru egunez, karbonatu gabeko ura eta esnea soilik kontsumitu ahal izango duzu (eta bigarren egunean litro 1 esne edan dezakezu, gainerakoan, ur minerala agertzen da). Laugarren egunean bakarrik posible izango da 100 gramo buckwheat, barazki entsalada arina jatea.\nFruta eta Barazki Pisua galtzeko dieta erraza\nBeste dieta batek, alferra edo sinplea deritzona, haragia eta almidoik gabeko jakiak erabat arbuiatzea dakar, fruta eta barazkiekin ordezkatuz. Hari esker, astean 3 kg arte gal ditzakezu.\nGosearen sentimendu handia dagoenean bakarrik jan daiteke. Gainera, egunero 2 litro ur edan behar dituzu. Dieta hau 7 egun baino gehiagotan behatzea onartzen da eta, ondoren, nahitaezkoa da barau egunak astean 1-2 aldiz antolatzea prebentziorako.\nDieta arauak etxean\nOso garrantzitsua da emaitzak finkatzea eta dieta zorrotza uztea, zure ahaleginak alferrik galtzea eta kilo gehigarri horiek itzultzea nahi ez duzulako. Gogoratu beharrekoa da aurreko dietara itzultzea kontraindikatuta dagoela. Argala mantendu nahi baduzu, ahaztu elikagai koipetsuez eta ohitu elikagai osasuntsuak eta arinak bakarrik egon behar direla beti mahai gainean.\nKalte kaltegarria aurretik aukeratutako dieta motaren araberakoa izango da, baina zenbait jarraibide orokor daude:\nJaten dituzun barazki eta fruta kopurua pixkanaka handitu.\nPisua galtzerakoan haragia, arraina eta hegaztiak debekatuta badaude, itzuli poliki-poliki, eguneko 100 g-tik hasita.\nLehenengo 10 egunetan, ekarri koipeak eta karbohidratoak txokolate, ogi osoko ogi eta frutekin (ahuakateak eta mahatsak) dietan, baina ez 200 kcal baino gehiago.\nEman izena gimnasioan, baina areagotu intentsitatea pixkanaka. Gorputzak denbora behar du dieta zorrotz batetik errekuperatzeko. Hasteko, oinez, bizikletaz, yogaz egin dezakezu eta, ondoren, mota aktiboagoetara joan zaitezke.\nEz utzi ur asko edateari. Edan gutxienez 2 litro egunean, te, belar infusioak, zukua, kafea eta zopa likidoak kenduta.\nBeharrezkoa da gorputzari azkarrago errekuperatzen eta beharrezko mantenugaiez hornitzen lagunduko duten bitaminaminen konplexuak hartzea.\nJarrai ezazu otordu txikiak egiten, egunean 6 aldiz gehienez. Behar duzunean gosea asetu, baina ez jan gehiegi.\nHobe da lo egin baino 3-4 ordu lehenago ez jatea. Gose sentimendua oso gogorra bada, asetu fruta edo barazkiekin.\nIrteerak gutxienez 10 egun iraun beharko luke, baina gehienez 2 aste. Bitarte horretan, zure gorputza argala eta ederra izaten lagunduko dizun dieta berri batera erabat berrantolatzeko gai izango zara.


TERTULIA: Iruñeko haur eskoletako ajeak eta erregimenaren itzal luzea - Arrosa\nIruñeko Udaleko alderdiei zuzendu zaizkie Nafarroako hiriburuko euskalgintza eta ELA, LAB eta Steilas sindikatuak. Eta deialdi argia egin diete: Herritarren borondateari eta eskubideen bermeari erantzuteko, euren semeak euskaraz hezteko eskaera egin duten gurasoei egindako hautua gauzatzeko bideak jartzea eskatu diete. Gogoan izango duzue joan den ostiralean jaso genuen albistea: “Kalte larria” egiten omen diela erdaldunei bi euskarazko haur eskola gehiago egoteak. Hala ebatzi du epaile batek, guraso zenbaiten kexa jasota. Eta, era horretan, behin behineko neurri gisa, euskarazko bi haur eskola berriak ez irekitzeko esan du. Egoera horien bueltan hausnartu dugu gaurko tertulian Mikel Garcia eta Izar Mendigurenekin.\nPosted in ZebrabideaTagged #d eredu #epaitegi #euskalgintza #haur eskola #hezkuntza #Iruñea #izar mendiguren #mikel garcia #nafarroa #oztopo #portada #tertulia\nMiren Manias: "Estrategiak behar ditugu euskal ekoizpenak ikus-entzuleen begietara heltzeko"\nIRRATIEN TARTEA: Elkargoko ardurak, 27 urtez preso daudenak eta elkartasun kriminalizatua\nEKONOMIA | Urrutiko lanaren tranpa, Stakeholder-en kapitalismoa eta barkamenak zorraren gehiegizko zorrari erantzuteko\nJaione Carpintero: “Bergarako gaztetxeak xarma du eta jendea lanean ikustea polita izan da”


Adin txikikoengan sare sozialen erabileraren azterketa – Confederación Don Bosco\nGure ikerketa-proiektua Sare sozialen eta Interneten erabilera adingabeetan denbora librean, helburu pedagogiko eta prebentiboekin diseinatutako ikerketa soziologikoa da.\nGure motibazioa adin txikikoen pertzepzioan eta esperientzian oinarritutako ikerketa burutzeko beharretik dator, teknologia berriekin eta internetekin muturreko erabilerari eta arriskuei dagokienez.\nProiektu honekin gure helburua gizarte intereseko gaiak ezagutzea, aztertzea eta sakontzea da, hala nola arrakala digitala, indarkeria digitala eta adingabeentzako lineako erreferentzia sistemak.\nMetodologia praktiko, ludiko eta parte hartzaileariesker, prebentzio ekintza sustatzeko aukera ematen digu, datu esanguratsuak biltzen dituen bitartean errealitate hori ulertzen aurreratzeko, modu egituratu eta sistematikoan.\nEuren ekintzekin, diskriminazioaren eta indarkeriaren prebentzioariburuzko beharrezko informazioa eta sentsibilizazioaren aldeko hainbat mezu zabaltzea lortu dugu.\nEra berean, hezkuntza-liderrei eta balizko biktimei ekintza-estrategietan ikusgarritasunaren eta laguntzarenbidez orientazioa eskaini diegu.


Alarde Fundazioa Hondarribiak bere etsipena eta larritasuna adierazi nahi du pasa den otsailean, Kale Nagusian gerta zitezkeen gatazkak eta egondako tentsioa murrizteko proposatu zen topagunea aurrera eraman ahal izateko ezintasunaren aurrean.\nUrte osoa daramagu modu nekaezin batean bilerak egiten, proposamenak luzatzen eta gure ezinegona Hondarribiko Udaletxeak kontratatutako bideratzaileari erakusten, izan ere azken honen lana topagunea bermatzea izan da, guk gonbidatu genituen alderdiak biltzeko asmoarekin, alderdi hauek izanik Jaizkibel, Juana Mugarrietakoa eta Hondarribiko Emakumeak taldea.\nHasiera batean eta gure proposamena publikatu eta ordu gutxitara, Jaizkibel Asoziazioak idatzi bat plazaratu zuen euren sare sozialetan proposaturiko horretan parte-hartzea ukatuz. Lau hilabeteetara, eta guk publikatutako beste adierazpen bati erantzunez, non Jaizkibel-en ezezkoa eta Juana Mugarrietakoaren erantzun ezaren aurrean gure larritasuna adierazten genuen, iritzi aldaketa ematen da eta topaketan parte-hartzea onartzen du. Juana Mugarrietakoak pasa den uztailaren 28an erantzuten du, 5 hilabete ondoren, proposamena onartuz.\nHilabete eta erdiren buruan topaketa hau aurrera eraman zedin, lanean aritu gara elkartze honen oinarriak finkatzeko:\nTopaketa Hondarribiko Hirira mugatu, Udaletxea izanik elkartze gunea eta Alkatea honen testigu.\nDeitutako lau alderdien onarpena, hauetariko bakoitza 3 pertsonez ordezkatuta egongo delarik eta bakoitzari 10 minutuko tartea eskainiz azalpenak eman eta ekimenak proposatzeko.\nGardentasuna bermatzea eta kontakizuna eta parte-hartzaileen segurtasuna bermatzea, topaketan grabaturiko audioa transkribatuz akta bat sortzea\nProposamen hauetariko batzuk, inolako azalpenik gabe, harrigarriki ukatua izan dira gaur arratsaldeko 18h-tako deituta zegoen bilera hasi baino ordu erdi lehenago.\nlkarbizitza bermatzeko eta gatazkak saihesteko egin den esfortzua onartu ez izanak atsekabetzen gaitu. Ez da Alarde Fundazioa Hondarribia izango tentsio giroa pizteaz arduratuko dena.\nLamentamos que todo el esfuerzo por fomentar la convivencia y evitar que se produzcan incidentes no sea aceptado. No será Alarde Fundazioa Hondarribia quien avive el clima de tensión.


Gako-hitzak: carbon dioxide, climate change, global warming, ice core, IPCC, paleoclimate.\nAutorea(k): Sérgio H. Faria, Joseph V. Spadaro and Anil Markandya\nAlea: PB 2013/ Special Issue-02\nBehera kargatu Policy Briefings hau (PDF) (768 KB.)\nKarbono dioxidoaren (CO2) atmosferako kontzentrazioa azken 800.000 urteetako\nmailarik altuenetara iritsi da, eta baliteke baita azken 2,1 milioi urteetakora ere, eta,berriki, 400 ppm-ko kontzentrazio atmosferikoaren muga gainditu du. Marka horrek Lurreko klima modu apokaliptikoan ezartzen ez badu ere, arrisku soziopolitiko orokor larri bat adierazten du, geuk eragindako klima-aldaketen eta haien ondorioen —bereziki pobre eta ahulenengan dituzten ondorioen— aurrean gobernuen eta gizartearen erreakziorik eza eta axolagabekeria adierazten baitu.\nIndustria-aroaren aurretik (hau da,1750etik) atmosferako CO2-aren kontzentrazioak % 40 baino gehiago hazi dira, azken 22.000 urteetan ikusi ez den\nmailara, batez ere erregai fosilen emisioen ondorioz, eta bigarren mailan, lurraren erabileran egindako aldaketek eragindako emisioen ondorioz, eta azken\nhamarkadan, batez beste, 2 ppm/ urte mailara iritsi da. CO2-aren emisio antropogenikoen % 30 inguru ozeanoak xurgatu du. Horren ondorioz, ozeanoa azidotu egin da, eta itsas ekosistemei, baliabideei eta zerbitzuei arrisku larriak eragiten dizkie.\nIzotz-muin paleoklimatikoen erregistroek erakusten dute, ohiko baldintzetan,gainazalaren tenperatura orokorra ez dela inoiz asko aldatzen epe luzera (mendetan) atmosferako CO2-aren kontzentrazioan dagokion aldaketa eragin gabe,eta alderantziz. Tenperatura-erregistroetan jasotako berotze-prozesua zenbatekoa den azaltzeko, kontuan izan behar da aldi horretan dagokion atmosferako CO2-aren kontzentrazioak eragin duen berotegi-gasen efektua. Horrek ez du baztertzen,ordea, epe laburreko (hamarkadak) klima-aldaketak gertatzea, zeinak nagusi den tenperatura-joera nabarmendu edo ahuldu baitezake (adibidez, une honetako 15 urteko etenaldia tenperatura globalaren igoeran).\nGaur egungo joerarekin jarraituz gero, atmosferako CO2-aren kontzentrazioa 500\nppm baino handixeagoa izango litzateke XXI. mendearen erdialderako; hau da,gaur egungoa baino % 25 handiagoa, eta horrek gainazaleko batez besteko tenperatura globala 2 °C baino gehiago igotzea ekarriko luke ziurrenik. Bestetik,gehienez ere 2020an hasita emisioak urteko % 2 murriztuz gero, karbono dioxidoaren kontzentrazio orokorra 450 ppm-ko mugaren azpian mantenduko litzateke. Emisio-murrizketak atzeratzeak klima-aldaketa arriskutsuen, eta konponezinak izan daitezkeenen,arriskuak areagotu baino ez ditu egingo, eta etorkizuneko arintze- eta egokitze-neurrien kostuak handituko ditu.


1.019 familiek bat egin dute Ongi Etorri materia organikoa sailkatzeko kanpainarekin — Amorebieta-Etxanoko Udala\n1.019 familiek bat egin dute Ongi Etorri materia organikoa sailkatzeko kanpainarekin\n• David Latxaga alkateak esker oneko hitzak izan ditu kanpainarekin bat egin duten zornotzarrekin, eta gainontzekoak materia organikoa birziklatzera animatu ditu. • Hemendik aurrera KIT-a jaso nahi duten herritarrek Bulego teknikoan eskatu beharko dute.\nAmorebieta-Etxano, 2014ko ekainak 27a. Amaitu da Amorebieta-Etxanoko Udalak azaroan abian jarri zuen Ongi Etorri, egin lekua materia organikoari kanpaina. Zortzi hilabete hauetan jaso diren datuek agerian uzten dute herritarrek babes handia eman diotela kanpainari, milatik gora izan baitira kanpainara atxiki diren familiak.\nDavid Latxaga Amorebieta-Etxanoko alkateak eskerrak emanez hasi du prentsaurrekoa eta pozarren agertu da lortutako emaitzekin: “1.019 familiek bat egin dute kanpainarekin materia organikoaren edukiontzia jasoz eta emaitzak hondakin bilketa datuetan nabarmen islatu dira: ekainean, esate baterako, 7.800 kilo materia organiko bildu dira udalerrian”.\nOngi Etorri kanpainaren arrakasta herritarren jarrerak eta kanpainarekiko atxikimenduak baldintzatu du ehuneko ehunean. Kanpaina martxan jarri zenetik, David Latxagak zerbitzua zabaltzeko nahia agerian utzi zuen, baldin eta herritarren erantzuna positiboa bazen. Momentu honetan 40 edukiontzi marroi daude udalerrian osoan zehar. Ezarpenaren lehen fasean, azarotik otsaila bitarte, 22 edukiontzi jarri ziren 3 gune desberdinetan zerbitzua eskainiz eta 505 familiek bat egin zuten kanpainarekin; bigarrenean, otsailetik ekainera, gainontzeko 18ak kokatu ziren eta azken 2 guneetara zabaldu zen zerbitzua. Orduz geroztik, beste 514 familia pasa dira informazio bulegotik materia organikoaren KIT-a jasotzera.\nDavid Latxagak adierazi du Amorebieta-Etxanoko herritarrek materia organikoarekiko jarrera eredugarria izan dutela eta aurrerapauso positibo gisa jaso dutela edukiontzi marroiaren ezarpena. Hala ere, kanpainari amaiera ematearekin batera, birziklapenaren prozesuak aurrera jarraitu behar duela garbi adierazi du: “Datuek goranzko joerarekin jarraitu behar dute, egindako lanaren emaitzak isla daitezen”. Lehen urratsa Udalak eman du kanpainaren ezarpenarekin, eta orain herritarren txanda dela adierazi du alkateak. Pixkanaka-pixkanaka Amorebieta-Etxano iraunkorragoa sustatzeko denon parte-hartzea ezinbestekoa da, eta udalerriak oraindik ibilbide luzea du birziklapenaren inguruan egiteko.\nIzen emateen datuak\nAipatu bezala, materia organikoaren ezarpena guneka egin da Amorebieta-Etxanon.\n1. gunea: Larrabarrena 8, Aita Roman Urtiaga, Larrea auzoa 17, Larrea eskolaren aurrealdea, San Isidro bidea 25 eta Ugarte bidea 62\n2. gunea: Zubipunte, Zubikurtxe, Zubizabala, Sabino Arana kalea 42, Enrike Renteria pasealekua, San Juan kalea, Anboto kalea, Azoka kalea, Bizkargi kalea eta Jauregibarria ibilbidea.\n3. gunea: Jauregizahar, Andrandi, Arraibi, Santa Ana eta Legarrebi auzoak eta San Migel 21 eta San Juan 20 kaleak.\n4. gunea: Ixer 15, San Pedro 28 eta 31, Particular de San Pedro, Ixerango 4, Ogenbide 18, Aramotz 1 eta Landatxu kalearekin izkina egiten duena eta Gudari 20\n5. gunea: Harrison kalea, Luis Urrengoetxea 8, Karmen 23, Konbenio 7, San Miguel 9, Txiki Otaegi 4, Gudari 7, Ibaizabal 1 eta Nafarroa 5.\nIzen emateak guneka\n1 eta 2 guneak 275\n3 gunea 200\n4 gunea 230\n5 gunea 276\nGuneetatik kanpo (zehaztu gabe) 38\nHondakin bilketaren bilakaera Ongi Etorri kanpaina martxan jarri zenetik\nIzen emateak hemendik aurrera\nUdaletxean kanpainarako propio zabaldu zen Informazio Bulegoa itxi egin da dagoeneko. Hemendik aurrera, materia organikoa bereizteko izena eman nahi duten bizilagunek Herriko Plazan dagoen Bulego teknikora zuzendu beharko dira. Bertan materia organikoa sailkatzeko KITa -kubo marroia, poltsa konpostagarriak, giltza, birziklatzeko gida eta imana- banatuko zaie.


naiz: agenda - ‘Kuba Eguna’\nAbenduaren 15ean, bigarren aldiz ospatuko da Bilbon ‘Kuba Eguna’, Euskadi-Cuba laguntasun eta elkartasun elkarteak antolatuta ‘Desembarco del Granma’ eta ‘Sierra Maestra’ emigrazio kubatarraren elkarteekin batera. Elkarte horietako bigarrenak bere hamargarren urteurrena ospatuko du, gainera.\nEgun osoan izango dira jarduerak, Bilboko Arriaga Antzokiaren ondoan. Goizean, Ramón Bustamante kazetariaren gidaritzapean, mahai-inguru bat egingo da eta bertan Mariela Castro Espín diputatu kubatarrak, Kubako Sexu Hezkuntza Zentro Nazionalaren zuzendariak eta LGTBi aktibistak, parte hartuko du.\nEl Club de los Poetas Rojos taldeak olerkiak ipiniko ditu. Musikari dagokionez, Ismael de la Torre trobadoreak emanaldia eskainiko du, bai eta Código Habana taldeak ere, zeinak saltsa eta son kubatar kontzertuaz emango dion amaiera festari.


Weeds - Wikipedia, entziklopedia askea.\nWeeds telesail estatubatuar bat da, Jenji Kohanek sortua eta Lionsgate Televisionek ekoiztua Showtime telebista katerako. EE.BBtan telesail hau, Showtime ordaintzeko telebista kateak igorri zuen bere 7 denboraldietatik zehar, lehenengo denboraldia 2005 ko abuztuaren 8tik urriaren 10era izanik, eta zazpigarren denboraldia eta dirudienez azkena, 2011ko ekainaren 27tik irailaren 19ra izanik. Zazpigarren denboraldia 2011ko irailaren 27an lehengo aldiz aurkeztu zen. Espainian, estrenaldia Canal + eskutik izan zen 2006ko irailaren 18. Hala ere, Cuatro katean ere bai igortu zuten, baina 3. denboraldia amaitzean kendu egin zuten ikusleria baxua zelako. Telesaila guztira 89 kapitulu ditu, bakoitza ordu erdiko luzerarekin.\nJenji Kohan (en)\nkomedia dramatikoa, Umore beltza, satira, abenturazko telesaila eta polizia-telesaila\nCraig Zisk (en)\n[[Kategoria:Craig Zisk (en) zuzendutako telesailak]]\nHannah Marks (en)\nManuel Urrego (en)\nTodd Giebenhain (en)\nLexington Steele (en)\nKate del Castillo (en)\n[[Kategoria:Hannah Marks (en) antzeztutako telesailak]]\n[[Kategoria:Manuel Urrego (en) antzeztutako telesailak]]\n[[Kategoria:Jenji Kohan (en) antzeztutako telesailak]]\n[[Kategoria:Todd Giebenhain (en) antzeztutako telesailak]]\n[[Kategoria:Meital Dohan (en) antzeztutako telesailak]]\n[[Kategoria:Matt Nolan (en) antzeztutako telesailak]]\n[[Kategoria:Lexington Steele (en) antzeztutako telesailak]]\n[[Kategoria:Kate del Castillo (en) antzeztutako telesailak]]\n[[Kategoria:Lionsgate Television (en) ekoitzitako telesailak]]\n2005eko abuztuaren 7a\n2012ko irailaren 16a\nNew York, Los Angeles, San Diego, Seattle, Connecticut, Dearborn (Michigan) eta Kopenhage\nfamilia disfuntzionala eta Marihuana\nPrimetime Emmy Award for Outstanding Cinematography for a Half-Hour Series (en)\nAgrestic deituriko fikziozko kaliforniar hiri batean girotuta dago. Telesaila Nancy Botwinen (Mary-Louise Parker) bizitza kontzatzen du, etxeko ama bat, bere senarraren (Judah) heriotza duela gutxikoa izanik. Ustekabean, marihuana saltzen hasten da bera bizi den auzo nahiko dirudun bateko auzokideen artean, orain arte duen erdi-klaseko bizitza maila mantendu ahal izateko. Bere bizitza osoa, bere semeen inguruan igarotzen da, Shane (Alexander Gould), zortzi urteko ume nahiko bitxia eta bakartia eta Silas Hunter Parrish Silas, sexuarekin obsesionatuta dagoen nerabea. Hirurak Agrestiken bizi dira, auzo idiliko eta paregabea dirudiena, baina benetan sekretu asko gordetzen dituen auzoa.\n1.1 Botwin Familia\n1.2 Hodes Familia\n1.3 Beste Pertsonaiak\nNancy Botwin (Mary-Louise Parker): Familiako ama da, eta bat batean alargun geratzen da bere senarra bihotzekoak jota hiltzen delako. Egokitu zaion bizimaila mantentzeko ahaleginetan marihuana saltzen hasten da. Hasieran, ohizko erosleen artean, bere kontularia, abokatua eta auzoko lagunak aurkitzen dira. Bere negozioa handitu ahala, traba gehiago aurkitzen ditu; negozio horretako lehiakideekin topo egiten du, hala nola, gangsterrak eta droga saltzaile nagusiak. Horrekin batera, hasi berri duen erlazioa kulunkan jartzen da, izan ere, Pete Scottson DEAko agente bat da eta bere negozio guztia aurkitu egin du. Telesaila aurreratu ahala, Guillermo ezagutzen du, Mexikoko droga saltzaile garrantzitsu bat. Honek, Nancyren negozioa handitzeko aukera ematen dio, eta Nancyk ezetz esaten dio. Azkenean, Agrestic uztera behartuta ikusten da, beste bandekin izandako tirabiren ondorioz.\nAndrew Botwin (Justin Kirk): Andrew "Andy" Botwin Judahren anaia da, dibertsioa ikaragarri gustoko du eta alferrontzi nahiko arduraabea da. Judahren heriotzaren ondoren, Nancy etxean bizitzeko aukera ematen dio nahiz eta bere gogoz kontra egin. Hortik gutxira Nancy, bere presentzia haren negoziorako baliagarria izango dela konturatzen da, gainera, umeentzako aitaldeko figura ere izango da. Telesailean ergelaren plantak egiten ditu, momentu askotan ume bat balitz bezala jokatzen duelako, baina beste askotan, inteligentzia askoz jokatzen du, zorroztasunez alegia. Nancyren faltan, Andy arduratsuago bihurtzen da umeekin. Andy, Nancyz maiteminduta dagoela konturatzen da, baina Nancy ez du berdina sentitzen.\nSilas Botwin (Hunter Parrish): Telesailaren hasieratik, Judahren heriotza traumatizatu egiten du Silas, eta bere familiarekin ordaintzen du bere amorrua. Silas oldartsua da, eta hasieratik sexualki oso aktiboa izan da. Batzutan sasijakintsutzat jokatzen du, baina nahiko sineskorra da, hala ere, marihuana saltzeko grina dauka eta hori erakusten dio bere amari. Neskalagunekin eta drogen negoziekin izandako arazoen ondoren, akziora pasatzeko momentua dela uste du. Bere ama konturatu gabe, [marihuana] plantatu egiten du eta Dougekin batera marihuana sendagarri kontsultategi bat sortzen dute. Polizia usteltua dagoela nabaritzen du eta haien eroskeriak onartu egiten ditu. Copenhaguera joaten da, baina azkenean bere familiarekin bueltan itzultzen da\nShane Botwin (Alexander Gould): Nancy eta Judahren seme biologiko bakarra da, eta Judahren heriotzaren momentuan egon zen. Oso azkarra da, baina nahiko antisoziala da. Shanen ziurtasun eza modu askotan agertzen da: bere aitarekin hitz egiten du irudizko lagun bat balitz moduan eta Pittsburgh, Pennsylvaniarekin obsesionatuta dago. Behin eta berriz eskatzen dio amari leku horretara mugitzeko. Eskolan "Botwin Arraro" ezizenez ezagutzen dute, eta monstruotzat hartzen dute. Gainera, etxean ez dute ia kontuan izaten, ez diote jaramonik egiten bere familiakoek darabilten negozioen ondorioz. Telesaila aurrera joan ahala, geroz eta bortitzago bihurtzen da\nJudah Botwin (Jeffrey Dean Morgan): Judah Botwin Nacyren lehenengo senarra da, Shanen aita biologikoa eta Dougen anaia. Kapitulu pilotua hasi baino lehen hiltzen da, bihotzekoak jota. Nahiz eta bere irudia etxeko irudietan ikusi baino egiten ez den, bere memoria telesail guztiaren inguruan doa. Nancy Judah ezagutu egin zuen, Judah abangoardiako artista zenean. Nahiz eta bere antzezlana gustatu eta biak maitemindu, ingenieritza ikasten du bere erdi-mailako klaseko bizitza izateko. Shanen jaiotzatik 10 urte beranduago, Judah bihotzekoak jota hiltzen da. Nancyren tristezia lehenengo sasoiaren pilare garrantzitsuenetariko bat da. Denbora igaro ahala eta bere trafikante papera onartu orduko hobetzen hasiko da.\nDean Hodes (Andy Milder): Dean Hodes Isabelle eta Quinnen aita da, Celiaren senarra baita. Era berean, Nancyren abokatua eta Dougen poker laguna. Dean Isabel asko maite du baina Celiarekin kontrakotasuneko erlazio bat du, dibortzioan amaitzen dena. Dougekin erlazio paragabea du,nahiz eta azken hau Celiarekin oheratu egin den.\nCelia Hodes (Elizabeth Perkins): Celia Hodes, Agresticken bizi den berezko etxe andre bat da. Bere itxura pertsonalarekin obsesionatuta dago, eta zatika, bere itxura horrekin bat ez datozenekin zakar portatzen da (manipulatu egiten ditu). Besteekin tratu txarra izaten du, lekzioak ematen dituenaren aitzakia erabiliz. Hau, bere erlazio pertsonalengan eragin ikaragarria du, eta bere erlazio asko amaitzearen arrazoia izaten da. Alkoholarekin arazoak ditu. Celia Nancyren auzokidea da. Telesailaren hasieran, lagunak egiten dira, nahiz eta Celia arazoak izan (nahiko nekagarria da eta bularreko minbizia daukala esaten diote). Azkenean Nancy Celiaz nekatzen da, berak eskatutakoaren ondoren (berarekin abentura bat izateko eskatzen dio Dougek izandako erlazioekiko mendekua hartzeko). Plan hori behin eta berriz egiteko eskatu ondoren, haien erlazia amaitzen da.\nIsabelle Hodes (Allie Grant): Isabel, Celiaren alaba txikia da. Bere homosexualitatea onartzea eta aitortzea bere ama lur jota uzten du.\nDoug Wilson (Kevin Nealon): Nancyren laguna da eta festa beste gauza guztien gainetik maite du, ere berean, marihuana erabiltzaile sutsua da. Telesailaren hasieran kontulari lanak egiten ditu Agresticken. Nancyren etxera igarotzen denean, marihuanarekin arazo larria duela konturatzen da. Aipatzekoa da, Dean Hodes lagun onenetarikoa dela; pokerrarekiko menpekotasuna du eta marihuana zale amorratua da.\nHeylia James (Tonye Patano): Conraden izeba eta Nancyren hornitzailea da. Bizitza ulertzeko modu azkarra eta berezia du,gainera, marihuana ondo tratatzeko sekretu guztiak ezagutzen ditu. Heylia Nancyk marihuana erraz eta ondo saltzeko gaitasunaz txundituta geratzen da, baina ere berea, Nancyren hasiberriaren okerrak aurpegiratzen dizkio. Azkenen, konturatzen da bere negoziorako txarra izango dela.\nConrad Shepard (Romany Malco): Hasieran, Nancyren hornitzailea zen bere izebaren gidaritzapean. Nancy Conrad jadanik ezagutzen zuen. Conrad marihuana zaintzen oso aditua izan arren, bere izeba ez dio plantazio berri bat sortzeko aukera ematen.\nPeter Scottson (Martin Donovan): Nancyren bigarren senarra da. Valeriez banandu egin zen beste batekin engainatu zuenenan eta bihotza apurtu zionean. Peter eta Valerie Tim deituriko seme bat dute eta zaintzea partekatu egiten dute.\nLupita (Renee Victor): Botwin familiaren etxeko zaindaria da. Nancyren marihuanaren kontuetaz aditzen denean, hau xantaia moduan erabiltzen du lan gehiegirik ez egiteko.\nEsteban Reyes (Demian Bichir): Telesailaren barruan Tijuanako alkatetza lanak egiten ditu. Tres Seis erakunde kriminalaren buru da. Nancyren hirugarren senarra bilakatzen da eta Stevie Ray Reyes deituriko semea izaten dute.\nFikziozko telesail hau, Agrestic deituriko irudimenezko hiri batean kokatzen da, Los Angelesen, California. Lehenengo denboraldian familia protagonista edo nagusia aurkezten du, Botwindarrak. Nancy Botwin, Judah Botwinen heriotzaren ondorioz alargun geratzen da; Judah Bowin bere semeekin korrika zebilela bihotzekoak jota hiltzen da. Telesailaren lehenendgo denboralidetan,Nancyren semeak, Silas eta Shane, Agrestickeko ikastetxe publikora joaten dira bertan ikastera. Lehenengo denboraldian Silasek 15 urte ditu eta Shanek berriz 10.\nJudarekin zuen bizi-maila mantendu ahal izateko, Nancy marihuana saltzen hasten da bere lagun eta auzokideen artean. Andy Botwin,Judaren anaia txikia, Botwindarren etxera mugitzen da Nancyry bere kontuekin laguntzeko. Badirudi ez duela ezer egiten eta momentu askotan Nancy zirikatzen du. Nancyren droga hornitzailea Helya James da eta era berean Andyren laguna da.\nDenboraldi honetan Nancyren gorabeherak ikusten ditugu; hasieran berezoak galtzen ditu marihuana legezkoa ez delako. Horren ondorioz eta bere kontularia, laguna eta bezeroa den Doug Wilsonen laguntzarekin, okindegi bat irekitzen du estalki baten moduan eta horrela bere irabaziak justifikatu ahal ditu. Silas, seme nagusia, Meganekin erlazio bat hasten du (Megan ikastetxeko neska ederra eta gorra da. Shane aldiz, bere aitaren heriotza ezin du oraindik ulertu eta modu bitxian jokatzen du.\nNancyren antagonista auzoan Celia Hodes da, manipulatzaile sutsua eta edertasunarekin obsesioa duen emakumea. Celia gurasoen asoziazioko burua da eta bere senarra Deanekin eta alaba Quinnekin ez du erlazio ona. Quinn Silasen neskalaguna da telesailaren hasieran eta sexualki aktiboa da. Alaba txiki bat du, Isabel 11 urte dituena; gehiegizko pisua du eta bere amak hitz negatiboak esaten dizkio bere egoeraren inguruan, ala ere, badirudi nahiko heldua dela duen urteetarako.\nBigarren deboraldia hau kutsu komikoa izaten jarraitzen duen arren, izera nahiko iluna du, izan ere, Nancy droga trafikatzaileen munduan sakonki murgiltzen da. Bigarren denboraldian Shanek 11 urte ditu eta Silasek 16. Nancy eta Conrad (Helyaren iloba) etxe bat alokatzen dute haien marihuana laborantza hazteko. Denboraldi honetan Nancy Peterrekin ezkontzen da izan ere,Peter Nancyren negozioak ezagutzen ditu eta orduan ezin izango du bere kontra testigatu. Dougen abokatuaren akats baten ondorioz, Celia Hodes kontseilari postu bat lortzen du hirian eta ondorioz, drogen kontrako kanpainari hasiera ematen dio.\nSilas eta Meganen arteko erlazioa kulunkan dabil: ikastetxea amaitzean ez dira berriz ikusiko. Orduan Silas Megan haurdun uzten saiatzen da, baina ez du lortzen eta ondorioz haien erlazioa behin betirako apurtzen da. Andy armadara ez joateko ahalegin guztiak egiten ditu eta rabino bihurtzeko ikasketak hasten ditu, ondorioz ezin izango du armadaren kide bihurtu. Asmo honi jarraituz, Yael Hoffman (rabinoen ikastetxeko burua)ezagutzen du eta erlazio labur bar mantentzen dute.\nDenboraldia aurrera doan heinean, Nancyren semeak bere negozioen berri izaten dute. Shane, ikastetxean eroso sentitzeko arazoak handitu egiten dira eta Gretchen deituriko neskaz erakarrita sentizen da, hala ere, berarekin apurtzen du Andyren neskalagunarekin obsesio itzela duelako, Kat.\nDenboraldiari amaiera emateko, armeniar batzuk Nancyren etxearen inguruan haien marihuana laborantzak dituzte eta Nancy mehatxatu egiten dute. Beldurraren ondorioz Peterrei esaten dio eta hau neurri gogorrak hartzen ditu armeniarren kontra.\nWeedsen hirugarren denboraldia subtrama askorekin hasten da eta bigarren denboraldiko azken zatian ikusitakoarekin jarraitzen du. Celia U-Turnen merkantzia aurkitu eta suntsitu egiten du, ondorioz, Nancy berarentzat lan egitera behartuta ikusten da. Silas atxilotu egiten dute, eta ondorioz zerbitzu komunitarioak betetzera zigortzen dute. Silas eta Shane adin berekoa dira, baina denboraldi honetan Shane 12 urte beteko ditu.\nDenboraldi honetan Nancyren bigarren lanpostu legala ikusiko dugu: Sullivan Groffentzat idazkari lanak egiten. Silas bere amaren marihuana saltzen hasten da Judah ezizenarekin eta Tara ezagutzen du, neska kristaua eta marihuana erretzailea. Shane eta Isabel ikastetxe ultraerlijioso batean ezagutzen dira eta lagun egiten dira. Shane bere hildako aitarekin hizketak izaten ditu. DEAren deia Nancy guztiz beldurtzen du, ikertua izateko beldurra baitu. Ondorioz Nancy Valerie ezagutzen du, Peterren lehenengo emaztea.\nGroff etxe berri bat oparitzen dio Celiari, ondorioz Doug gurutzea lapurtzen du eta Nancyren laborantzen barruan kokatzen du. Ondorioz laborantzak mugitzera behartuta ikusten dira. Andy laburki sartzen da pornoaren munduan. Conrad eta Nancy elkarrekin erlazio bar hasten dute baina ez du izango etorkizun askorik. Gero, Nancy Guillermo Diazi(trafikante mexikarren burua)laguntza eskatzen dio bera babesteko izan ere, motorista batzuk Nancy mehatxatzen dute bere merkantzia txarra saltzeko. Denboraldiaren amaieran, Nancyren etxea sutan ageri da Guillermok motoristen etxean egindako sutearen ondorioz. Sute hau auzo guztian zehar zabaltzen da.\nLaugarren denboraldiko lehenengo kapitulua, hirugarren denboraldiaren azkenen kapituluarekin hasten da, Little Boxes kantarekin alegia. Denboraldi honetan Silasek 17 urte ditu eta Shanek 13 urte.\nEtxea sutean galdu ondoren Nancy etxez aldatzea erabakitzen du bere familiarekin batera; Ren Mar deituriko fikziozko herria, Californian. Familiaren etxe berria Andy eta Judahren aitaren etxearen alboan dago. Celia marihuanaren laborantzarako zegoen etxearekin lotzen dute eta ondorioz espetxeratzen dute, hala ere, askatasuna lortzen du Nancy zelatatzen eta salatzen laguntzen badu. Andy Dougekin bat egiten du eta elkarrekin etorkinak muga mexikarretik pasatzen sahiatzen dira. Isabelle Celiarekin beste etxe batera mugitzen da bere amarekin Detroitra joan beharrean. Silas marihuanaren laborantzarako gela bat aurkizen du gazta denda baten biltegian; denda hau, 10 urte nagusiago den ama ezkongabea eramaten du: Bitartean, Silas klaseko mutil "txarrenara" erretilu batekin jotzen du eta ondorioz, Simone eta Harmonyren arreta deitzen du.\nNancy, Guillermo Diazi esker, amentzako arropa saltzen duen denda batean lan egiten hasten da. Baina denda hori estalkitzat erabiltzen dutela konturatzen dan; Mexikoko eta EEBB mugak lotzen dituen tunel bat da.\nAzken kapituluan, Esteban Nancyren salaketaz berri izaten du eta orduan, Nancy harrapatzen du. Baina Nancy, seme bat itxaroten ari direla aitortzen dio, ondorioz, Nancy bere etxean hartzen du erditzearen egunerarte.\nNancy Estebani semearena aitortu ondoren, bizia barkatu egiten dio baina zenbait baldintzekin: bizkartzaina eraman behar du eta amatasun probak egin beharko ditu, itxaroten ari diren semea benetan berea den eta sexua jakiteko. Nancy bere ahizparen etxera bidaltzen du Shane. Bitartean Silas marihuana saltzeko negozioa irekitzen du Nancyren aurrezkiekin.\nQuinn Celiaren ordez dirua jaso nahi du. Celia EEBBtara itzultzen denean Nancyren "sekretua" aurkitzen du. Baina denborarekin, Silas eta Shane Estebanen etxera mugitzen dira. Sei hilabete beranduago, Esteban ezkontzeko eskatzen dio Nancyri baina orduan bien bitartean Pilar Zuazo agertzen da. Azkenean Nancy semea erditzen du baina Esteban benetako aitatzat agertzea ez du gustoko eta Andyri eskatzen dio aitasun gutuna sinatzeko. Tiroteka batean, Shane beso batean zauritzen dute, baina Nancyren ustez benetan tirokatu nahi zutena bera zen.\nCelia Nancyren "taldea"( Doug, Dean, Sanjay, Ignacio and Isabelle) batu egiten du marihuana saltzen hasteko. Denboraldi hau Nancy eta Pilarren arteko liskar batekin amaitzen da. Orduan Pilar hil egiten da Botwindarren kide bat tirokatu egiten duelako.\nShane Pilar erail ondoren, Botwindarrak iparraldera mugitzen dira. Geroago Andy-k beraiekin bat egiten du Audrarekin apurtu ondoren. Haurtxoaren jaiotza ziurtagiria izan barik, Nancy, Andy, Silas eta Shane, ezin izango zuten kanadiar muga zeharkatu, ondorioz, Newmansarren identitatea hartzen dute eta Seattlen finkatzen dira. Silasek 19 urte ditu eta Shanek 15.\nNancy, Andy eta Silas inguruko hotel baten lan egiten hasten dira, eta Nancy haxixa ekoizten hasten da. Familia guztia lanean dabilen bitartean, Shaneek Stevie zaintzen du. Bitartean, Cesar Estebani bere sema non dagoen eta berreskuratzeko eskatzen dio. Ren Marko etxean pistak bilatzen zeudela, Dougekin topo egiten dute eta Botwindarrak non dauden esatera behartzen dute .\nEspainian, sei denboraldi eman zituzten Canal+ ordaintze-katearen bitartez, estreinaldia 2006 irailaren 18an izanik. Denbora igaro ahala, Cuatro katean eman zuten, ostiraleko "prime time" gunean, baina porrot izugarria izan zen. Izan ere, katearen bataz bestekoaren lau puntu azpitik geratu zen. Orduan, larunbateko "late night" gunera igaro zen, katearentzat onak ziren emaitzak jasoz; katearen bataz bestekoa baino bi puntu gorago geratu zen. Hala ere, telesail eskaintzatik kendu egin zuten hirugarren denboraldia amaitu zenean, audientzia maila baxua zuelako. Latinoamerikan Movie City katearen bitartez igorri egiten da eta Estatu Batuetan, Showtime telebista katearen bitartez.\nNancy Botwinen papera egiten duen aktoreak, Mary-Louise Parker-ek, telesaila utziko zuelaren zurrumurruak zabaldu ziren; orduan telesailari beste denboraldi bat gehitu zitzaion.\nSatellite Sariak Aktoresa hoberena komedia edo musikal telesail batean Mary-Louise Parker 2005\nUrrezko globoa Aktoresa hoberena komedia, musikal eta telesail batean Mary-Louise Parker 2006\nWriters Guild of America] Gidoio hoberena komedia telesail batean Jenji Kohan 2006\nYoung Artist Aktore hoberena eta gazteena telesail batean Alexander Gould 2006\nSatellite Sariak Aktore hoberena komedia edo musikal telesail batean Justin Kirk 2008\nEmmy Argazkilarintza hoberena ordu erdiko telesail batean Michael Trim 2010\n1. Showtime kateko web gune ofiziala \n2. Weeds telesailari buruzko informazio orokorra \n3. Canal +ko linka \n4. Weeds gaztelaniazko Wikipedian\n5. Weeds ingelesko Wikipedian \nAzken aldaketa 28 martxoa 2021(e)an, 19:25(e)tan\nOrriaren azken aldaketa: 28 martxoa 2021, 19:25.


Larrako Jauregia - Auñamendi Eusko Entziklopedia\nLezamako (Araba) oinetexea, Juan Ugartek kapitainak sortua eta eraikia 1638 ostean. Juan Ugarteren testamentuan Larrako jauregia dorretxea bezala aipatzen dute, 1690eko azaroaren 16an Lezamako parrokiako kontuen liburuan ageri diren eskaintza elizkoiekin batera. Kapitain hori 1601ean jaio zen eta aurretik bestelako etxeak eraiki zituen, baita San Juan ermita ere. Larrako jauregian, arku dotorez hornitutako eraikin oparoa, On Juanek Ugarte eta Mariacatarren blasoia jarri zuen bitan zatitutako armarrian, horiek baitziren bere jatorrizko leinuak.\nInolako zalantzarik gabe, Lezamako eraikin zibila esanguratsuena Larrako Jauregia da, hainbat agiritan "dorretxea" esaten dioten hori alegia. Inguruan sei hektareako esparrua dauka, eta horren sarbidean arku karpanel batez hornitutako atea dugu, buruan erkaitz laua duelarik. Alboetan bi kubo borobilak dauzka. Goialdean piramideak dauzka eta burdin sare dotorea. Lursail horren barrualdean putzu borobila aurki dezakegu.\nJauregia landa giroko eraikinen ereduarekin bat dator. Oinplano karratua da eta itxura soila dauka. Estetika aldetik, oso itxura ordenatua dauka, Arabako Barroko garaiko jauretxeen inguruko arkitekturaren eredu oparoa izanik. Honen egituran hiru maila bereiz daitezke, zertxobait gailentzen diren harlanduzko bi inposta lerroz mugatuak. Ardatz bertikalari so eginez gero, bost horma-arte dauzka, erdikoa nabarmenena izanik armarria eta balkoia dituelako. Beheko solairu osoa irekita dago, erdi puntuko arkuz osatutako logia duelarik. Honako jauregi hau berezia da erdiesten duen oreka estetikoa dela eta. Etxearen izaerari dagokion heinean, burdinazko lan egokiak eta harburu landuak dauzka.


Azken minutuan eta penaltiz, Dribling Zaldibarko Ligako txapeldun - Arrasate - Goiena.eus\nAzken minutuan eta penaltiz, Dribling Zaldibarko Ligako txapeldun\nGoiatz Arana 2009-06-21 23:47\nPaulaner Driblingek irabazi du aurtengo Zaldibarko Liga, Lasagabaster mendean hartuta (3-2). Atzo, zapatua, jokatu zuten finala. Partidu polita bezain gogorra izan zen, gol gutxikoa eta intentsitate handikoa.\nDribling hasi zen irabazten (2-0), baina atzean eskasago egin zituen gero minutu batzuk eta Lasagabasterrek aprobetxatu egin zuen hori parean jartzeko (2-2). Berdinduta zegoen neurketa eta, harmailetan, luzapena jokatu beharko zutela pentsatzen hasita zegoen jendea. Azken minutuan eta penaltiz, Paulaner Driblingek gola egin zuen, ordea, eta orduantxe argitu ziren zalantza guztiak. Aurreko astean Kopako txapela jantzi zuen taldeak Ligakoa jantzi zuen atzo. Denboraldi bikaina egin dute.\n2., 3. eta 4. postuak\nDriblingen kontra finala galduta, Lasagabasterrek bigarren postuarekin konformatu behar izan du. At. Celaya sailkatu da hirugarren: aurtengo Ligako irabazleari gehien aurre egin ziezaiokeen taldea zen, behar bada, baina finalerdietan Lasagabasterren kontra galdu eta gero, ezin besterik egin. Eta McAwen Dauenek ez du zortea aldeko izan. Liga irabazten hasi bazen ere, bi baja garrantzitsu izan zituen –min hartu zuen jokalari batek eta kanpora joan zen beste bat– eta laugarren geratu dira, azkenean.\n"Txapelketa oso ona izan da; eta amaiera, bikaina". Hitz horiekin laburbildu digu antolakuntza taldeko Ibai Gonzalezek aurtengo Zaldibarko Ligak emandakoa. Astebururo, futbolari eta zale mordoa batzea lortu dute eta helburua bete dute, beraz.


Nanoeskalako memoria-gailuak - ZientziaEus\n2012/04/29 Elhuyar Iturria: Teknopolis\nDatozen minutuetan, Donostiako Nanogune ikerketa-zentrora joango gara. Egunetik egunera, informazioa gordetzeko behar berriak ari dira sortzen. Gure mugikorretan, adibidez, bideoak, argazkiak eta abestiak jasotzen ditugu, eta zer esanik ez poltsikoan eramaten ditugun USB memorietan. Geroz eta informazio gehiago jasotzen dugu, eta pisu handiagokoa. Behar horiei erantzun nahian, Nanogunen, txikitasunaren bidetik egiten dute ikerketa, memoria gailu berriak sortzeko:memoria handiko nanogailu edo nanotresnak.\nBegien bistara, ezinezkoa da haiek ikustea, baina egon, hor daude. Nanoeskalako memoria-gailuez ari gara; oso-oso txikiak direla esanda, agian ez da ulertuko, baina milimetro bakarrean milioi bat nanometro bata bestearen atzetik daudela jakinda gerturatu gaitezke ulertzera. Gela zuri horretan egiten ari dira laginak. Toki aseptiko eta garbia erabiltzeak badu arrazoia. Hauts-izpi bat edo polen-ale bat mila aldiz handiagoak dira ekoizten ari diren gailuak baino.\nLuis Hueso, CICnanoGUNE: Hauetako gailu baten neurria 10X10 nanometro zabal izan daiteke, eta nanometro bakoitzean, zer egongo dira, hiru atomo? Beraz, atomo-kantitate oso txiki bati buruz ari gara. Hori da nanoteknologiaren joko-zelaia; gailu hauek mugara eraman behar ditu, ia atomorik gabe gelditzeraino.\nHorretan saiatzen dira hemen, Nanogunen. Ikerketa-lerroetako bat da, orain, informazioa gordetzeko gailu berriak diseinatu eta eraikitzea, ahalik eta txikienak, ahalik eta bizkorren eta eraginkorrenak.\nLuis Hueso, CICnanoGUNE: Edonork du orain 8 megapixeleko kamera mugikorrean, 3 megabiteko argazkiak ateratzen dituena, eta bideoa grabatzen badu zer esanik ez. Garai batean ez zegoen horrelako arazorik;, hortaz, gai izan behar dugu sortzen dugun informazio guztia gordetzeko, modu azkar eta merkean, behar berriak sortu ahala erantzuna emateko.\nGaldera berriak, erantzun berriak. Nanogunen garatzen ari den teknologiak orain hain ezaguna den flash sistema baztertzea ekar lezake. Guztiok poltsikoan ditugun USB gailuek modu elektrikoan gordetzen dute informazioa, transistorea oinarri hartuta. Sistema berriak resistive ram du izena, eta askoz ere sinpleagoa da.\nRaúl Zazpe, CICnanoGUNE: Gailuen egitura bertikala sandwich baten modukoa da, bi metal eta, erdian, isolagailua; kasu honetan, hafnio oxidoa. Esan daiteke ogia metalak direla eta erdikoa, nocilla edo mortadela, gure materiala, ezaugarri bereziak dituena.\nRaúl Zazpe ikerlaria horixe ari da egiaztatzen, informazioa benetan gorde daitekela gailu hauetan. Horretarako, potentzial elektriko bat ematen zaio, eta sandwicharen tarteko hafnio oxidoaren berezko erresistentzia aldatu egiten da.\nRaúl Zazpe, CICnanoGUNE: Egiten duguna da, idazteko potentzial altua erabiliz, erresistentzia-egoera aldatu, berezkotik beste batera, eta, gero, irakurtzeko pultsu batzuekin —hauekin, hain zuzen—, egiaztatzen dugu zein den potentzial horri elkartutako erresistentzia-egoera.\nIñaki Leturia, Elhuyar Fundazioa: Alegia, zeroez eta batez ari gara.\nRaúl Zazpe, CICnanoGUNE: Hori da. Zero, jatorrizko egoera, eta bat, potentzial elektrikoak eragindako egoera.\nHau da, potentziala erabiliz idatzi egiten da; irakurri ere, potentzialarekin, baina ahulagoa, informazioari kalterik ez egiteko. Eta korrontea kenduta ere, informazioak gailuan jarraitzen du; horregatik, memoria iraunkorra da. Nahi dugun arte: informazioa ezabatu nahi bada, alderantzizko potentziala ematen zaio, materiala berezko egoerara bueltatzeko.\nLuis Hueso, CICnanoGUNE: Metodo elektrikoa da hau ere: kargak gorde eta askatuz, batak eta zeroak lortzen ditugu. Arkitektura ezin sinpleagoa dute gailu hauek.\nEzaugarriak aipatzekotan, aipa daiteke gailu hauek lehengai merkeekin egiten direla. Ez dute behar lur arraroen moduko elementurik. Aluminio eta titanio oxidoak dira erabilienak; materiak arruntak dira, baina, dituzten ezaugarriengatik, memoriak egiteko balio dutenak. Diseinu sinpleak informazioa 50 aldiz azkarrago grabatzeko aukera ematen du, eta energía gutxiago erabiliz, gainera.\nLuis Hueso, CIC nanoGUNE: Arkitektura sinplearen beste abantaila bat zera da, ez dakigula oraindik noraino irits gaitezkeen tamaina murrizteko garaian. Hori garrantzitsua da, txip beretan informazio gehiago sar genezakeelako.\nEta horixe da gakoa. USBen datuak gordetzeko ahalmenak goia gertu du, eta, gainera, arazoak dituzte irakurtzeko eta idazteko abiadura-kontuetan. Disko magnetikoak ere ez dira erabat fidagarriak: askotan egiten dute huts, eta informazioa galdu. Begira, bestela: banku eta gobernuek zinta zaharretan gordetzen dute oraindik informaziorik garrantzitsuena. Sistema berriak arazo horietako asko konponduko lituzke.\nLuis Hueso, CIC nanoGUNE: Denbora luzeagoz gordeko luke informazioa. Memoria-mota askok duten arazoazera da: zeroak edo batak grabatzen dituzu, eta 15 urte geroago hor egotea nahi duzu.\nHain ona izanik, enpresa handiak ere, hala nola Samsung edo HP, ari dira sistema honekin lanean, noski, eta prototipoak ere ikus genitzake laster merkatuan. Baina, nola egiten dira 20 nanometro lodi diren gailuak?\nEstitxu Villamor, CIC nanoGUNE: Hemen egiten dena da, sandwich moduko horiek fabrikatu, metal-oxido-metal egitura horiek, eta fotolitografia bidez egiten da. Hori azkenean zera da: siliziozko substratu baten gainean erretxina jartzen da, eta pasatzen zaio argi ultramorea. Argi horrek erretvinaren propietateak aldatzen ditu, eta, azkenean, gelditzen da alde batzuetan erretxina eta besteetan hutsunea, eta gero hor eraikitzen dira, depositatu daitezke metala eta oxidoa, zuzenean substratuaren gainean.\nNanoteknologia etorkizuna da, baina baita oraina ere. Egunero erabiltzen ditugun tramankulu elektronikoek eskala nanometrikoan eraikitako elementu asko eta asko dituzte, hasi mugikorretatik eta telebistetara. Eta normal-normal onartzen ditugu… gehienok, hain gauza txikien beldur denik ere bada-eta.\nLuis Hueso, CICnanoGUNE: Bai, gure burmuinean sartuko diren nanorobotei eta horrelakoei. Azkenenean, kontsumo-elektronika nano da, eta nano izatera zerk eraman gaituen ulertu behar dugu, nola menperatu ulertu eta azken 50 urteotan izan duen garapena etorkizunera eraman.


Hobekuntza etengabe bilatuz - Urola Kostako Hitza : Urola Kostako Hitza\nHobekuntza etengabe bilatuz\nFisify aplikazioaren sortzaileak dira Inhar Aldalur, Egoitz Lazkano eta Iñaki Markinez azpeitiarrak. Teknologia eta fisioterapia uztartu dituzte bertan.\nEzkerretik eskuinera, Inhar Aldalur, Egoitz Lazkano eta Iñaki Markinez, Fisifyren sortzaileak. (Julen Otaegi Leonet)\nHondartza egun batean otu zitzaien Inhar Aldalurri (Azpeitia, 1994), Egoitz Lazkanori (Azpeitia, 1994) eta Iñaki Markinezi (Azpeitia, 1995) Fisify web aplikazioaren ideia. Eztabaidan ari ziren azken bi horiek, fisioterapeutak izanda, bezeroak maiz joaten baitzitzaizkien kezkekin. “Ba al dakizu zenbat zalantzazko informazio dagoen Interneten?”, galdetu ohi du Lazkanok. Sintoma batzuekin hasi eta “edozein astakeria” izateko beldurra adierazten zieten bezeroek bi fisioterapeutei. Orduan, Inhar Aldalurrek –programatzailea da– jendeari zentzuzko erantzun bat emateko algoritmoa sor zezaketela bota zuen.\nHasierako ideia ez zuten “serio” hartu Lazkanok eta Markinezek; ez zuten posible ikusten hori gauzatzea. Aldalurrek, ordea, halako aplikazio bat sortzeko aukeraz konbentzitu zituen. Esan eta egin. Lehen bertsioak pazientea orientatzen zuen. Inkesta bat egin ostean, izan zitzakeen hiru patologia probableenak zerrendatu eta fisioterapia zentroetara bideratzen zituen.\nWeb aplikazioa argitaratu eta lehenengo ezustekoarekin egin zuen topo hirukoteak. “Kalitatezko zentroetara nahi genituen bidali bezeroak, baina beteta zeuden. Ikusi genuen arazo bat zegoela”, azaldu du Lazkanok.\nEtxez etxeko zerbitzua eskaintzea izan zen lehen unean bururatu zitzaiena. Aplikazioaren bitartez diagnostiko posiblea jaso, eta zentroen faltan, herriz herri hasi ziren lanean.\nLantaldean pare bat fisioterapeuta izatea motz geratu zitzaien berehala, Lazkanoren arabera: “Hasieran Iñaki eta neu joaten ginen etxeetara. Baina bezeroak gehitzen zihoazen, eta jendea kontratatzeko elkarrizketekin hasi ginen”.\nIaz ekin zioten lantaldea handitzeko asmoari, urtarril aldera. “Nahasmena” izan zen hasierako lan erritmoa antolatzea. “Oso konplexua zen logistika hori kudeatzea, eta horretan ari ginela, nola konpondu ez genekiela, izurria etorri zen. Ezin genuen etxez etxe aritu; beraz, geratu egin ginen zentzu horretan”.\nEtxetik ezin atera\nOrdura arte balio izan zien irtenbidea bertan behera utzi behar izan zuten. Etxeratze aginduari probetxua atera zioten, baina. Ohiko bezeroei zein berriei eskaini zieten laguntza. Lazkanok azaldu du bezeroen aldetik ere terapiarekin jarraitzeko asmoa ikusi zutela: “Bezeroek eskatu egiten ziguten etxean egiteko ariketak bidaltzeko. Arraskasta dezente izan genuen, egia esan. Gu ere etxetik genbiltzan lanean, eta ikusgarritasuna izateko eta jendeari laguntzeko modua ere bazen hori”.\nAurrez aurrekoaz une batez ahaztu eta digitalizazioaren alde egin zuten, beraz. Fisifyren “potentziala” teknologian zegoela ohartu ziren, eta hirukotearen ezagutza horretara guztiz bideratzea erabaki zuten. Terapiaren prozesua bere osotasunean kontuan hartuko zukeen aplikazioa nahi zuten. Horrela, fisioterapeutak bezeroekin ez dauden uneak zaintzeko software bat sortzeari ekin zion hirukoteak: Aurya.\nLazkanok, terapia bera ez ezik, prozesu guztia gainbegiratzearen garrantzia azpimarratu du: “Fisioterapeuta bezala, astean behin aritzen naiz ordubetez bezeroarekin. Gu saiatzen gara aurreko eta ondorengo momentuetan laguntzen. Terapiak prozesuaren %10ean du eragina; gu gainontzekoan zentratzen gara”. Patologia posibleen inkestatik abiatuta, terapia osteko unera arteko prozesu osoa zaintzea da hirukotearen helburua.\nAzken horixe bera egiten du Aurya laguntzaile birtualak. Ikusmen artifizialaren bidez, fisioterapeutek bidalitako ariketak egoki egiten diren ziurtatzen du. Joan zen irailean hasi ziren garapenarekin, eta abendurako jada gehitu zuten Aurya Fisifyra.\nEz da harritzekoa osasun arloan azken urtean eman den aurrerapausoa. Lazkanok dioenez, 2020koa osasunaren digitalizazioaren hamarkada izango da. COVID-19aren pandemiak hamar urtetako eboluzioa pare batera laburtzea eragin du, oraindik egiteko asko badago ere. “Bai ala bai gertatuko zen aldaketa, eta pandemiak dena azkartu du. Gure plataformak badu bidea osasungintzan”, azaldu du Lazkanok. Bi arlo horietan –teknologian eta osasunean– lan egiteak “malgutasuna” eskatzen diete, egoera berrietara egokituz. “Hobekuntza bilaketa etengabea da”.\nEraldaketak ez dira luzaroan agortuko; Fisifyren garapena “ez da inoiz amaituko”. Maiatzean egin zuten finantzazio errondaren bidez –150.000 euro jaso zituzten–, programa hobetzen jarraitzeko asmoa dute Aldalurrek, Lazkanok eta Markinezek. Irailean sakelako telefonorako aplikazioa kaleratuko dute.\nErabiltzaileek ez ezik, enpresek eta erakundeek ere begi onez begiratu dute azpetiarrek sortutako aplikazioa. Ospitaleei, aseguru etxeei, fisioterapia zentroei… negozio eredu desberdinei eskaintzen diete zerbitzua, eta harreman horiek “balioztatzeko” eta finkatzeko helburua ere badute.\nFisify atzerrira zabaltzeko aukera ere ikusten dute hiru gazteek. “Azken finean, gure produktuak duen abantaila honako hau da: software bat denez, hedatzeko arazorik ez daukala”, dio Lazkanok. 2022. urte erdira arte Espainian hasi nahi dute prozesua, eta ondoren nazioartera zabaltzea da haien asmoa: “Batez ere ariketa terapeutikoak oso barneratuta dituzten herrialdeak daude aurreratuta: Alemania, Frantzia, Erresuma Batua…”. Latinoamerikatik ere iritsi zaizkie eskariak, hango zentroek “interesa” dute. Lazkanok berak zera dio: “Pixkanaka-pixkanaka, pausoz pauso”.


Phillips konderria (Kansas) - Wikipedia, entziklopedia askea.\nPhillips konderria (Kansas)\n39°48′N 99°18′W / 39.8°N 99.3°W / 39.8; -99.339°48′N 99°18′W / 39.8°N 99.3°W / 39.8; -99.3\n2.294,41 km2 (%99.03)\n22,49 km2 (%0.97)\nPhillips konderria (ingelesez: Phillips County) Kansasko konderri bat da, Ameriketako Estatu Batuetan. Hiriburua Phillipsburg da. 2010eko zentsuaren arabera 5.642 biztanle zituen, Phillips kilometro koadroko azaleran.\nPhillips konderriak 2.316,9 kilometro koadro ditu. Horietatik 22,49 ura dira. Beste 2.294,41 lurra dira. Biztanleria dentsitatea 2,44 da.\n2010eko zentsoan bizi ziren 5.642 pertsonetatik 5.515 txuriak edo hispanoak dira. Horietatik hispano edo latino kategorian 121 dira. 22 beltzak edo afroamerikarrak. 16 amerikar natiboak ziren eta 0 Hawaii edo Pazifikoko irletako natiboak. 41 asiarrak ziren. Bestelako arraza bat kategorian 0 biztanle daude. Bukatzeko euren burua arraza bat baino gehiagotan 48 pertsonek kokatzen zuten.


Igerilekuen %40k ez du kalitatezko urik, OCUren azterketa baten arabera | Consumer\nIgerilekuen %40k ez du kalitatezko urik, OCUren azterketa baten arabera\nHaurrentzako instalazioek dituzte arazo handienak\nKontsumitzaileen eta Erabiltzaileen Erakundeak (OCU) egindako azterlan baten arabera, igerilekuek, askotan, ez dituzte gutxieneko osasun baldintzak betetzen. Lan hori Espainiako 25 hiritako 49 instalaziotan egin zen iazko uztailean, eta horietatik 34 baino ez ziren lortu; izan ere, OCUren arabera, gainerakoetan elkarteko teknikariei sarrera ukatu zitzaien.\nTxostenaren arabera, aztertutako igerilekuen %40k ez zuen, une horretan, behar adinako kalitateko urik. Gainera, ohartarazi du haurrentzako instalazioak direla arazo gehien dituztenak, seguru asko, oinarrizko higiene-arauak errespetatzen ez dituzten haur asko joaten direlako, eta horrek, OCUren iritziz, “ez du justifikatzen hori zuzentzeko neurririk ez hartzea”.\nEra berean, helduen igerileku batzuetan ur kutsatua aurkitu zen, eta, kloro maila desegokiarekin batera, agerian jartzen du “beharrezko gutxieneko baldintzak falta direla”.\nTxostenak erosotasun- eta segurtasun-elementuak ere baloratzen ditu, hala nola oinarrizko informazioak, botikina eta lorategiak, edo sorosleak eta salbamendu-zerbitzuak.\nIgerilekuetan arazorik ez izateko, OCUk araudia betearaz dezatela eskatzen die agintariei, eta haien kudeatzaileek beren gain har dezatela erantzukizuna. Gainera, gogoan izan erabiltzaileek oinarrizko higiene-neurriak eta bainurako eskatutako baldintzak bete behar dituztela.\nkalitate piscinas-eu ura


Collection by Leire\nData ScienceComputer ScienceScience BiologyComputer ProgrammingPhysical ScienceMap MathVisual MapMath FormulasPhysicist\nHona hemen Dominic Walliman-ek egin duen infografia ikusgarria. Matematika zientziaren mapa egiteko gai izan da! Dominic Walliman-ek egindako infografia ikusgarria. Dominic Walliman fisikaria da. Ordenagailu kuantikoen inguruko lanak garatzen ari bada ere, zientziaren dibulgazioan ere asko jarduten du. Haur eta gazteei zuzendutako "Professor Astro Cat" liburu-seriearen egilea da. Nolabait esateko, abentura zientifikoak deskribatzen ...\nNintendo WiiNeon SignsLogosSt EtienneMathsLanguageGoogleFrasesBanners\nBerriz ere iritsi zaigu eguna! Iazkoan proposamen hau egiten bagenuen, aurten ere bagatoz beste proposamen-jolas batekin. 2-3 minutuko bideoa jaso dut eta hemen jartzea pentsatu. (Eskerrak, bide batez, bideoa helarazi didan Xabierri!) Bideoa ikusi ahala datu eta xehetasunen bilaketa-jarduera egitea proposatzen dizuet. https://www.youtube.com/watch?v=lIGbr5nKDVY Behin baino gehiagotan ikusi beharko duzue bideoa eta momenturen baten geratu ere ...\nHomework BoxActivitiesHomework Chart\nEtxerako jardueren kutxa (I)\nAurreko baten (aspalditxo, azken asteotan motel ibili bainaiz webgunean elikatzeko orduan) etxerako lanen inguruko nire ikuspegiaz jardun nuen. Hasierako pintzelada bat bota nuen. "Etxerako lanak" artikuluan. Gero, Arizmendi ikastolako gurasoekin egindako saioetan, konpromezua hartu nuen etxean egiteko moduko gauzak hemen, webgunean, zintzilikatzen joateko. Horri heltzeko asmoa daukat artikulu honetan eta segidan etorriko diren beste askotan. ...\nBegira zer egin dugun ikastolako patioan!!\nAurreko batean ikastetxeetako patioetarako zenbait proposamen bidali nizkizuen. Hona zer egin dugun gurean DBH3ko ikasleen laguntzari esker!! Zirkuitu kinestesikoa marraztu dute: Twister erako jolasak egiteko eremuak marraztu dituzte: Eta.....ta-ta-ta-txan... Ehuneko taula bikaina marraztu dute!!! Ehuneko taula honek sortu dit ilusio berezia. Asko baitira landu daitezkeen kontzeptuak modu dinamikoan gainera! Izan ere, gurean ikasturteko azken asteetan ...\nHomework BoxHomework Chart\nEtxerako jardueren kutxa elikatzen (II)\nOndoren datozen bi proposamenak, etxerako jardueren kutxan sartzeko modukoak dira. Beste artikulu honetan kutxa horren nondik norakoen azalpenak eta zenbait proposamen dauzkazue eskura: Etxerako jardueren kutxa 1. OBJEKTUAK (3 gutxienez) ORDENATU PISUAREN ARABERA Urratsak labur jasota hauek izango dira: Estimazioa egingo dugu, estimazioa konprobatuko dugu pisatuz eta ordenazioa ondorioztatuz eta bukatzeko pisuak zenbakitan neurtuko ditugu. ...\nBiderketa taulak ikasteko 40 jolas (ordenadorekoak)\nBiderketa taulak buruz eta seguru jakiteak asko bizkortu ditzake buruzko beste kalkulu batzuk. Beste eragiketa batzuk egiteko ere ia ezinbesteko edukia da. Hala nola, zatiketa, zatikien arteko eragiketak, ehuneko portzentaien kalkulua... Gure artean 10erainoko taulak ikasteko ohitura badago ere leku askotan 12arte luzatzen dituzte. Eta batez ere biderketa taula zabalduak ere lantzen dituzte; 3x4 jakinda, ...\nFractionsHome DecorHouseDecoration HomeRoom DecorHome Interior DesignHome DecorationInterior Design\nSoka luzeko gaia hau ere! Umeek txiki txikitatik daukate kontaktua zatikien kontzeptuekin. Sagarra laurdenetan edo gozokia erdibana egiten denean edo urtebetetzeko pastela zatitzen denean hasten dira umeak zatikiekin bizitzen. Izatez, hasiera ezin hobea da; benetako gauzak zatituz hastea, hain zuzen ere. Kontua da zenbatetan izaten duten haurrek aukera beraien eskuekin zatiketa horiek egiteko edo gurasoek ...\nBloke geometrikoekin egiteko 3 proposamen (I)\nBloke geometrikoek aukera asko ematen dizkigute kontzeptu geometrikoak lantzeko, modu erraz eta jostagarrian gainera. Hemen ekartzen ditudan proposamenak materiala ezagutu berri duen ume batentzako izango lirateke. Bide batez, sarrera hau "kuatrilogia" baten lehenengo atala dela esaten hasiko naiz. Denetan jartzen dut LH eta DBHrako modukoak direla, baina egia da zailtasuna hazten doala batetik bestera. Beti ...\nKOKATU GAITEZEN Segidak HHko lehenengo urteetatik hasi eta batxilergoko azken urterarte presente dauden jarduera matematikoak dira. Presentzia masibo eta jarrai horrek badauka bere zentzua. Izan ere, esan daiteke segidek eta materialeen sailkapen eta ordenazio logikoek antzerako prozesu mentalak aktibatzen dituztela: Aurrean daukagun materiala edo egitura aztertu eta behatu egin behar da, nolabait errepikatzen den patroia bilatu behar ...\nGeometry HelpLinePeaceMusicMusicaMusikFishing LineMuziekMusic Activities\nLine Rider; lerroak lerroan\nGeometriarekin lanean ari garenean, hainbat momentutan lerro itxi, ireki, zuzen eta kurbatuen kontuekin jarduten dugu. LHko lehenengo urteekin lotzen da kontzeptu hau, baina egia esan, lerroa DBHn eta batxilergoan ere lanak ematen dituen irudi geometrikoa da. Gaur animazio bat ekartzen dut; Edward Grieg-ek "Peer Gynt" antzezlanerako idatzi zuen "In the Hall of the Mountain King" ...\nReflectionArticlesPersonalized ItemsMathWomenMath ResourcesMathematicsWoman\nGoienako Puntuako artikulua (VI)\nMaryam Mirzhakanik Fields Domina lortu zueneko argazkia Egunotan ikusi dut hurrengo artikulua idaztea dagokidan garaian gogoratzen dudala aurrekoa webgunean publikatu gabe daukadala oraindik. Hemen doakizue publikatu zuten moduan aparteko artxiboan: Kovalevsky eta Mirzhakani Beti bezala, hartu tartea lasai irakurtzeko. Eta zuen iritzia emateko aukera ez galdu!


Ekaineko laugarren greba eguna egin dute Bilboko Udaleko 010 zerbitzuko langileek | LAB SINDIKATUA\nZerbitzu Pribatuak Telekomunikazioak Ekaineko laugarren greba eguna egin dute Bilboko Udaleko 010 zerbitzuko langileek\nEkaineko laugarren greba eguna egin dute Bilboko Udaleko 010 zerbitzuko langileek\nMaiatzeko lau greba egunen ostean, Bilboko Udaleko 010 zerbitzua eskaintzen duten langileek grebara jo dute ekainean ere, lan baldintzak hobetzeko exijitzeko. Hain zuzen ere, ekainean sei greba egun dituzte deituak. Ekainaren 17 eta 18an ere lanuzteak egingo dituzte. Langileek eskatzen dute opor egunak hartzeko antolakuntzan hobekuntzak izatea, soldata igoerak eta zerbitzua eskaintzeko langile bat gehiago lortzea.\nZortzigarren greba egunean Lanaldenek eta Bilboko Udalak ez dute gatazka konpondu nahi. Maiatzean grebak hasi zituztenetik grebalariekin ez da harremanetan jarri ez Lanalden eta ez Bilboko Udala. 010 arreta zerbitzua hobetu ahal izateko, euren lan baldintzak hobetzea besterik ez dute eskatzen langileek.\nLanalden enpresaren bidez Billboko Udalarentzat 010 arreta zerbitzuan lanean ari diren 12 lagunek maiatzean grebara joatea beste aukerarik ez zuten izan euren lan baldintzak hobetzeko aldarrikatzeko. Gaur 8. greba eguna izan dute eta ez enpresa azpikontratak (Lanalden S.A.) eta ez Bilboko Udalak ez dute erakutsi gatazka konpontzeko inongo borondaterik.\nGreba abiatu baino 4 egun arinago enpresak luzatu zuen proposamena ez nahikoa izan zen langileentzat: Estatu mailako Contact Center hitzarmena erreferentzia izatea planteatzeaz gain, orain arte oporrak hartzeko sistema bertan behera utzi eta langile bat gehiago kontratatzeari ezetza eman ziolako. Orduz gero, ez da inolako negoziaketarik egon. Lanaldenek ezagutzen ditu langileen eskaerak eta baita Bilboko Udalaki; nahiz eta azken honi idatziz jakinarazi behar izan zaizkion aldarrikapenak langileekin bilera edukitzeari muzin egin ostean.\nKonponbide errezeko gatazka izan arren, Udalak eta Lanaldenek konponbidearen kontra eta gatazkaren alde egin eta Bilboko hiritarrei eskaini beharreko arreta zerbitzua etetea izatea hobesten dute. Hori gutxi balitz, greba egunetan grebalarien lana ordezkatu dute: deiak Bilboko Udalera desbideratuz eta zenbait zerbitzuren kudeaketa sistema moldatuz grebaren eragina murriztua izan dadin.\n010 zerbitzuko langileek (emakumeak guztiak) dei egiten diete Lanalden S.A.ri eta Bilboko Udalari euren lana kontutan izan eta lan baldintzak hobetzeko negoziazioak ekitera.\nBilboko Udaleko 010 zerbitzuko langileek ekaineko bigarren greba eguna egin dute


Miguel Altunako GARBI SLS ,saritua enpresa simulatuen azokan - - Goiena.eus\nMiguel Altunako GARBI SLS ,saritua enpresa simulatuen azokan\nMiguel Altuna Lanbide Heziketa 2017-12-14 12:55\nAbenduaren 13an Bergarako Miguel Altuna Lanbide Heziketako “Administrazioa eta Finantzak” zikloko 2.mailako ikasleak BECen izan dira “Enpresa Simulatuen” azokaren 8.edizioan. Bertan Euskal Herriko 21 ikastetxe-enpresa zeuden eta 7 ikastetxe-enpresa bisitari gisa azaldu dira, hauetako batzuk Euskal Herritik kanpokoak. Jardunaldiaren amaieran, enpresa parte hartzaileen artean sari banaketa egin da eta, standaren itxura eta erakargarritasuna, bezeroei eskainitako arreta, lortutako aliantzak eta transmititutako enpresa-irudi onenaren saria irabazi du gure ikastetxeko “GARBI SLS” enpresak.\nMiguel Altuna Lanbide Heziketak, “GARBI SLS” izeneko enpresa eraman du, arropen garbiketa industriala jarduera duelarik. Azoka honetan ikasleek benetako enpresa bat bezala jardun dute. Esaterako, enpresa bakoitzak bere standa muntatu du eta gainontzekoekin harreman komertzialak egitea izan du helburu. Hain zuzen, azokaren aurtengo leloa “harremanak sendotu eta enpresen arteko aliantzak sortu” izan da.\nAzoka honek, satisfazioa eta ilusioa sortzen du, nahiz eta antolaketa lan handia suposatu.\nJardunaldiaren amaieran jaso duten stand eragargarriena eta bezeroei eskainitako arreta onenaren sariarekin eta lortutako aliantzekin, ikasle nahiz irakasleak poz pozik itzuli dira errekonozimendu honengatik.


LAB sindikatuak homosexualak odola emateko debekua ahalbidetzen duen epaia salatu nahi du | LAB SINDIKATUA\nIdazkaritzak Idazkaritza Feminista LAB sindikatuak homosexualak odola emateko debekua ahalbidetzen duen epaia salatu nahi du\nLAB sindikatuak homosexualak odola emateko debekua ahalbidetzen duen epaia salatu nahi du\nLAB sindikatuak salatu nahi du Europar Batasuneko Justizia Auzitegiak eman duen eta homosexualak odola emateko debekua ahalbidetzen duen epaia. Homofobiaren aurkako borrokan beste atzerapauso bat gehiago eta LGTBI pertsonen aurkako eraso berri bat.\nHomofobia nonahi agertzen da. Orain Europako Justizia Auzitegiaren epaia instituzioetan sakon txertatutako homofobiaren erakusgarri dugu. Baina horrekin batera ezin dugu ahaztu kalean, lantokietan, … egunero gertatzen dena. Duela gutxi ezagutu dugu Euskal Herrian 2014.urtean gertatutako gorroto-erasoen gorakada, haien artean, eraso homofoboak.\nLAB sindikatuak jendartean eta lantokietan homofobia, lesbofobia, transfobia eta orohar, sexu orientazio zein genero identitate ezberdinen aurka ematen diren eraso eta diskriminazioekin amaitu eta desagertarazteko konpromisoan berretsiz jendarte anitzaren aldeko apustua egiten du. Apustu honen atzean dago, heteropatriarkatuak bultzatzen dituen estereotipo, aurreiritzi eta oztopoak gainditzeko aldarrikapena eta LGTBI pertsonen zapalkuntza eta eskubide ukapenen aurkako borroka.


Bihartik aurrera COVID ziurtagiria eskatuko dute iluntzeko aisialdiko hainbat jardueratan - Azkoitia - Maxixatzen.eus\nBihartik aurrera COVID ziurtagiria eskatuko dute iluntzeko aisialdiko hainbat jardueratan\nAnartz Izagirre 2021-12-03 17:36\nOsasun larrialdia indarrean da berriro ere, eta Labi aholku batzordeak bilera egin du 16:30ean pandemiaren bilakaera aztertu eta neurri berrien inguruan hitz egiteko. Iñigo Urkullu lehendakariak aurreratu duenez, bihartik aurrera COVID ziurtagiria beharko da gaueko aisialdiko jardueretan eta 50 pertsonatik gorako tabernetan zein jatetxeetan, eta ziurtagiria espazio itxi gehiagotara zabaltzea aztertzen ari dira orain.\nArabako, Bizkaiko eta Gipuzkoako herritarrek bihartik aurrera COVID ziurtagiria erakutsi beharko dute aisialdirako hainbat jardueratan —Nafarroan ezarrita dago jada—. Hain zuzen ere, gaueko aisialdiko jardueretan eta 50 pertsonatik gorako edukiera duten tabernetan zein jatetxeetan eskatuko dute ziurtagiria. Espainiako Auzitegi Gorenaren ebazpenak baimendu egin du hiru lurraldeetan ziurtagiria aplikatzea —Euskal Autonomia Erkidegoko Auzitegi Nagusiak ez zuen baimendu—, eta bihar, larunbata, Euskal Herriko Agintaritzaren Aldizkarian (EHAA) argitaratuko dute erabakia.\nCOVID-19aren bilakaera ikusita, osasun larraldia ezarri du berriro ere Eusko Jaurlaritzak, eta horrekin batera, Labiren aholku batzordea deitu du gaur arratsaldean. Bertan eman ditu ziurtagiriaren inguruko xehetasunak Iñigo Urkullu lehendakariak, eta juntadizo horretan "neurri prebentibo osagarriak" ere aztertuko direla nabarmendu du. Era berean, COVID ziurtagiria espazio itxiko beste eremu batzuetara zabaltzea ere aztertzen ari direla jakinarazi du lehendakariak; esaterako, publikoa tente egon ohi den ekitaldietan, ostalaritzako beste gune batzuetan, gimnasioetan zein kirola egiten den beste gune itxietan eta ospitaleetako nahiz zentro soziosanitarioetako bisitetan ezarri nahi du Eusko Jaurlaritzak ziurtagiria. Horretarako, baimena eskatu beharko dio lehenik Euskal Autonomia Erkidegoko Auzitegi Nagusiari.\n"Birusak eta arriskuak gure artean jarraitzen dute", adierazi du Urkulluk bere hitzartzearen amaieran, eta arrisku egoerak saihesteko eskatu die herritarrei. Era berean, indarrean dauden neurriak eta neurri berriak betetzeko ere eskatu du lehendakariak.


"Besarkada solidarioaren" teknika erabilita lapurreta saiakera izan da gaur, Oñatin - Oñati - Goiena.eus\n"Besarkada solidarioaren" teknika erabilita lapurreta saiakera izan da gaur, Oñatin\nArantzazu Ezkibel Galdos 2018-06-09 18:05\nErtzaintzak esandakoaren arabera gaur goizean gertatu da lapurreta saiakera. Adineko gizonezko bati lepoko bat kentzen saiatu da emakume gazte bat; baina, adinekoa bera konturatu egin da eta baita inguruan paseoan zebilen bikote bat ere. Lepokoa lurrera botata alde egin du ustezko lapurrak. Ertzaintzak oharra atera du "besarkada solidarioaren" bitartez egiten diren lapurreten berri emateko.\nOñatin gertatu da lapurreta saiakera. Ertzaintzak emandako informazioren arabera, emakume batek adineko gizonezko bat besarkatu du, eta unea aprobetxatu du lepokoa kentzeko. Gizonezkoa eta inguruan zeudenak konturatu direnean, emakumeak lepokoa lurrera bota eta alde egin du, auto batean. Ertzaintzak esan du gizonezkoak ez duela salaketarik jarri.\nPertsona nagusiei egiten zaien lapurreta\n"Besakada solidarioaren" metodoari buruzko oharra kaleratu du Ertzaintzak. Batez ere pertsona nagusiei egiten zaien lapurreta mota dela diote oharrean. Apirilean, esaterako, 50 salaketa jarri dituzte EAEn –oharrean diote lapurreta mota hau uda partean ematen dela gehiago–.\nErtzaintzak oinarrizko aholku batzuk eman ditu:\nEz erakutsi nabarmenkeriaz bitxirik kalean, ez erabili objektu baliotsurik egunero eta beti.


SHISPARE VEST TXALEKOA\nTernuako emakumeentzako SHISPARE VEST mendi-txalekoak hotzetik babesten du, Thermashell isolamendu sintetikoari esker. Arina eta oso trinkogarria da hobeto gordetzeko (garraiorako burtsa barne) eta, hori dela eta, bidaiatzeko eta trekking eta mendi-ibilerak egiteko aproposa da. Geruza sistema batean txertatzeko oso egokia, txaleko honek berotasuna, arintasuna eta trinkogarritasuna eskeintzen du janzki bakarrean.\nEmakumeentzako txalekoa. Tarteko janzkia, Thermashell zuntz sintetikoko isolamendua duena. Arina, oso epela eta erabat konprimagarria da. Geruza-sistema batean txertatzeko oso egokia. Kanpotik 40D erako nylon ehunaz fabrikatua, ura aldarazteko tratamenduz. Forrua 40D erako poliesterrez, eta 80 gramoko Thermashell ehuna isolatzaile termiko modura. Aurrealdean kremaileradun 3 patrika ditu. Eskumuturrak azpildura malguz azpilduak eta barrenak soka elastikoz estutzekoak.


Hunkitzeko moduko omenaldia egin diote Itoitz Armendaritzi - Eskoriatza - Goiena.eus\nHunkitzeko moduko omenaldia egin diote Itoitz Armendaritzi\nImanol Beloki 2015-05-29 10:59\nOroigarria, koadroa eta Udalaren diru laguntza jaso zituen.\nItoitz Armendaritz munduko mushing txapeldunari omenaldi berezia eskaini zioten Zaldibar antzokian. Aretoko sarreran haren argazkiak, kamisetak… zeuden zintzilikatuta apaingarri gisa, eta lagunek, familiakoek eta herritarrek aretoa bete zuten.\nOrain arte egin duen lana aitortzeko omenaldiak txapelduna hunkitu zuen. Haren esanetan: "Ez nuen espero horrelako omenaldirik; egia esan, ez nekien zertara nentorren ere". Hala, txalo zaparrada jasota igo zen oholtzara eguneko protagonista, eta, urduritasuna baretzeko asmoz, bere ibilbidearen inguruko bideo batekin hasi zen ekitaldia.\nAurkezlea Aitor Elduaien izan zen, Euskadi Irratiko esataria eta Armendaritzen laguna. Elduaienek bidaien eta abenturen saioa eskaintzen du astebururo Bidaldi saioan, eta, hori horrela, Armendaritzen ibilbidea gertutik ezagutzen du. Hala, txapeldunaren gaineko bitxikeria, istorio eta abentura ugari kontatu zituen, giro eder eta umoretsuan.\nOroigarriz betetako ekitaldia\nEskoriatzako bi neska gaztek aurreskua dantzatu eta gero, Hankamotx Bertso Eskolakoek bertsoak abestu zizkioten. Ondoren, Karmelo Oñate ilustratzaileak koadro bat oparitu zion, berak marraztutakoa; bertan, Armendaritz lerarekin eta txakurrekin elurretan agertzen da.\nUdalaren partetik, berriz, Jose Angel Petralandak Zubiate labean egindako oroigarri bat eman zion eta Igor Ezpeleta Kirol zinegotziak, berriz, lehiaketetarako diru laguntza bat.\nEkitaldi amaiera oso dibertigarria izan zen guztientzat. Izan ere, Zaldibar aretotik irten, gurpildun lera hartu, txakurrak lotu, eta antzoki parean bira batzuk emateko aukera izan zuten bertaratutako guztiek. Nahiz eta baldintza onenetan ez izan; mushinga nolakoa den eta txakurren erreakzioak ikusteko modu polita izan zen.\nBatez ere, gaztetxoek disfrutatu zuten, eta hurrengo batean elurretan probatzeko gogoz egongo dira, seguruenik.


José Luis Rebordinos. Donostiako Zinemaldiaren Zuzendaria: Donostiako ikusleak beste hirietakoak baino trebatuagoak dira - Euskonews\nNi oso jazzalea naiz, eta, beraz, Gato Barbieriren bat ipiniko nuke. Azken tangoa Parisen batago dator nire nortasunarekin, lasaiagoa eta sentsualagoa baita, eta, gainera, zoragarria iruditzen zait. Atsegin zaizkit Gato Barbieriren Latinoamerikako Chapter-ak ere, baina ez datoz hain bat nire nortasunarekin; alaiagoak eta txinpartatsuagoak dira. José Luis Rebordinos (Errenteria, 1961) Pedagogia Berezian lizentziatua. Donostia Kulturako Zinema Unitateko zuzendaria azkeneko 22 urteotan. Donostiako Fantasiazko eta Beldurrezko Zinema Asteko zuzendaria 21 urtez eta Giza Eskubideen Zinemaldiko zuzendaria 8 urtez. Nosferatu liburu bilduma zuzendu du 22 urtez. Beste egile batzuekin batera, hainbat liburu idatzi ditu euskal zinemagileei buruz: Elias Querejeta, Montxo Armendariz, Antxon Eceiza, Julio Medem, Javier Aguirresarobe eta abar. Asiako zinemaz (Shinya Tsukamoto, poeta y guerrillero del cinematógrafo) edo beste zenbait gairi buruz ere (El dolor, los nervios culturales del sufrimiento -Breve historia del cortometraje vasco) idatzi du. 2011ko urtarrilaren 1ean Donostia Zinemaldiko zuzendari izendatu aurretik, zuzendaritza batzordeko kide izan zen hamabost urtez.


Begibistan Zinemastea gaurtik aurrera - Nontzeberri\nAmurrion egiten den Begibistan Zinemastea gaur berton hasi eta 30era bitartean luzatuko da. Bertan parte hartzeko epea abuztuaren 12an itxi zen eta orain, film interesgarrienak aukeratu ostean, emanaldiak datoz.\nLanak, gehienez 30 minutukoak, Ofibistan Sail Ofizial orokor eta Nerbioibistan Arabako, Bizkaiko Nerbioi Goienako eta Aiala Haraneko zuzendarien lanen sailean sartu dira.\nSariak potoloak izango dira: film labur onenari 1.200 euroko saria; euskarazko film labur onenari 1.000 euroko saria; Nerbioibistan ataleko film labur onenari 500 euroko saria; eta ikusleen saria, 500 eurokoa.\nHortaz, gaur berton izango da lehen emanaldia Amurrio Antzokian, 20:00etan, Nerbioibistan sailarekin. Bertan, Puré (Mikel Bustamante), Cartas de guerra (Aritzeder Arregi), Pajero (Aitor González), Koloretako txoriak (Luisan García, Luis Santos, AMPA Lamuza), Peseteros (Mikel Bustamante) eta La Sra. Jesusmari (Aitor Arenas) filmak pantailaratuko dira.\nDatozen egunotan, Ofibistan saileko lan mordoa ere ikusteko parada egongo da. Azken egunean, 30ean, sari banaketa egingo da.


Udal ludoteken logotipo berriak dagoeneko hiru udal ludoteken kanpoaldea identifikatzen du - Berria - Pasaia\nUdal ludoteken logotipo berriak dagoeneko hiru udal ludoteken kanpoaldea identifikatzen du\nIkasturte honetan logotipo bat sortu da, udalerrian ditugun hiru udal ludotekak identifikatzeko. Hartara, hiruek erakunde-ikur komuna izango dute, eta hori erabiliko dute udal ludotekei buruzko informazioa zabaltzeko komunikazio-euskarri guztietan.\nUne honetan jada jarrita dago udal ludoteka guztien kanpoaldean. Logotipo berriaren bidez, jolasaren mundua sinbolizatu nahi da, haurren oinarrizko eskubidea delako; era berean, heziketa-lan handia egiten duten ludoteken irudi modernoa eman nahi da\nJolasaren bidez, harremanetarako lekua eskaintzen dute ludotekek, balioetan oinarrituriko heziketa bultzatzen dute, aukera berdintasuna, euskararen erabilera, iritsi berriak diren haurren gizarteratzea... Hau da, Pasaiako Udalaren haur eta gazte arloko politikaren ardatzetako bat dira ludotekak.


Glotodidaktika hizkuntzen irakaskuntzaz arduratzen den didaktika-arloa da. Didaktika berezien arloan, ama hizkuntza zein bigarren eta ondorengo hizkuntzak irakasteko metodoez arduratzen da. Ildo horretatik, hizkuntzalaritza, psikologia, soziologia eta informatika arloetako teoria eta ereduak erabili ditu. Era zabalagoan, ikaslearen hezkuntza integralean parte hartuz, giza gaitasunen garapenerako ekarpenak ere egin ditu.\nGlotodidaktika hizkuntzen irakaskuntzaz arduratzen den didaktika-arloa da. Didaktika berezien arloan, ama hizkuntza zein bigarren eta ondorengo hizkuntzak irakasteko metodoez arduratzen da. Ildo horretatik, hizkuntzalaritza, psikologia, soziologia eta informatika arloetako teoria eta ereduak erabili ditu. Era zabalagoan, ikaslearen hezkuntza integralean parte hartuz, giza gaitasunen garapenerako ekarpenak ere egin ditu. (eu)